(Rapport Uffiċjali u Rivedut)

Laqgħa Nru 19

It-Tlieta, 26 ta' Jannar 2021

Stampat fl-Uffiċċju tal-Iskrivan

Prezz €2.50

Laqgħa Nru 19

It-Tlieta, 26 ta' Jannar 2021

Il-Kumitat iltaqa' fil-Parlament, il-Belt Valletta, fil-5.30 p.m.

Il-Minuti tal-Laqgħa Nru 18, li saret fl-14 ta' Diċembru 2020, ġew ikkonfermati.

IĊ-CHAIRPERSON (Onor. Anthony Agius Decelis): Nixtieq nirringrazzja lill-Onor.

Joe Mizzi, kif ukoll lill-Onor.

Silvio Parnis, li qegħdin hawnhekk biex inkunu nistgħu nagħmlu x-xogħol li għandna fuq l-aġenda tal-lum.

SMIGĦ FIR-RIGWARD TAN-NOMINA TA' DR MARK CAUSON GĦALL-ĦATRA TA' AMBAXXATUR MHUX RESIDENTI TA' MALTA GĦAD-DANIMARKA

IĊ-CHAIRPERSON: L-ewwel item fuq l-aġenda tal-lum huwa s-smigħ fir-rigward tan-nomina ta' Dr Mark Causon għall-ħatra ta' ambaxxatur mhux residenti ta' Malta għad-Danimarka.

Dr Causon informana li minħabba raġunijiet konnessi ma' COVID-19, mhuwiex f'Malta u allura ma jistax jattendi għal-laqgħa.

Għaldaqstant, jekk taqblu, dan l-item jiġi pospost u l-Kumitat jgħadda għall-item li jmiss.

Il-Kumitat qabel li dan l-item jiġi pospost.

SMIGĦ FIR-RIGWARD TAT-TIĠDID TAL-KARIGA TA' PROF.

JOHN MAMO BĦALA CHAIRMAN TAL-AWTORITÀ GĦAS-SERVIZZI FINANZJARJI TA' MALTA (MFSA)

IĊ-CHAIRPERSON: Quddiemna għandna għad-diskussjoni t-tiġdid tal-kariga ta' Prof. John Mamo bħala Chairman tal-Awtorità għas-Servizzi Finanzjarji ta' Malta Nistieden lil Prof. John Mamo sabiex jingħaqad magħna fil-Kumitat.

Prof. John Mamo daħal fil-Kamra tal-Kumitat.

IĊ-CHAIRPERSON: Prof. Mamo, nirringrazzjak talli ngħaqadt magħna.

Bħalma taf, dan il-Kumitat huwa mwaqqaf permezz tal-Att li jemenda l-Att dwar l-Amministrazzjoni Pubblika, u skont l-artikolu 48B(4) ta' dan l-Att, il-Membri tiegħu jistgħu jagħmlulek mistoqsijiet supplimentari relatati mal-mistoqsijiet oriġinali li kull naħa kellha d-dritt liberu li tibgħat.

Ninformak li, skont l-artikolu 38(2) tal-Att dwar l-Amministrazzjoni Pubblika, il-mistoqsijiet u t-tweġibiet isiru b'mod pubbliku, sakemm il-Kumitat ma jiddeċidix xort'oħra.

Ninformak ukoll li din il-laqgħa qiegħda tiġi video streamed live fuq il-website tal-Parlament u se tiġi mxandra fuq l-istazzjon tat-televiżjoni tal-Parlament fi stadju ulterjuri.

Prof. Mamo, nitolbok tintroduċi lilek innifsek u tagħtina ftit background tal-ħidma tiegħek fil-kariga li diġà kont tokkupa.

JOHN MAMO (Chairman tal-Awtorità għas-Servizzi Finanzjarji ta' Malta): Sur President, jien ġejt appuntat Chairman tal-MFSA f'April 2018.

Kont naf li se nkun appuntat minn xi żmien qabel u, ġenerożament ħafna, Prof. Bannister, li kien il-predeċessur tiegħi, żammni miegħu għal tliet xhur sakemm għamilna r-running-in u dħalt għal din il-kariga.

Meta l-eks Prim Ministru Joseph Muscat offrieli din il-kariga, kont naf li kienet kariga diffiċli.

Meta ġejt nominat u rċevejt is-soltu emails u SMSs biex jawgurawli, il-ħbieb intimi tiegħi kitbuli: Should we congratulate you or give you condolences?

Kien hemm min qalli kemm kienet pożizzjoni ta' sfida, u meta bdejt indunajt kemm kienet kariga kbira.

Il-kariga hija enormi, għax l-ewwel nett l-MFSA hi r-regolatur ta' kamp diversifikat immens, għax tirregola banek, insurance companies, kif ukoll service providers.

Barra minn hekk, iċ-Chairman u l-Bord għandhom ukoll funzjoni ta' Chairman u Bord ta' kumpanija responsabbli għall-amministrazzjoni tal-finanzi.

Jiġifieri għandek dan id-dual function.

Bħala Chairman ma tkunx waħdek għax ikollok il-Bord, u nista' ngħid li fis-sentejn li għamilt ma tantx sar tibdil fil-Bord.

Kelli nies kompetenti ħafna f'diversi sezzjonijiet tas-servizzi finanzjarji, li ħafna minnhom kienu jafu aktar minni – għax jien ġej minn background legali – però kienu sentejn ta' sodisfazzjon f'din il-kariga li matulhom sar volum enormi ta' xogħol.

Kumbinazzjoni, għadu kemm daħal l-Onor.

Clayton Bartolo u naħseb li jista' jitkellem dwar dan ix-xogħol, speċjalment għar-ristrutturar tal-MFSA.

L-MFSA għal żmien twil kienet taħt Chairman u CEO li kien jokkupa ż-żewġ karigi.

Imbagħad, meta lħaqt jien, il-kariga nqasmet fi tnejn.

Lil Prof. Bannister inneħħilu l-kappell għax kabbar is-servizzi finanzjarji b'mod esponenzjali.

Kif qalli xi ħadd mill-IMF, li ġara dak iż-żmien hu li we were victims of our own success, fis-sens li s-settur kiber ħafna, imma l-istrutturi li jaqgħu taħtu kienu daqsxejn dgħajfin u ħadd ma immaġina li jistgħu jiġru ċerti affarijiet.

Kien hemm il-każijiet ta' Pilatus Bank u ta' Satabank li ġew ittrattati qabel ma lħaqt jien.

Imbagħad, l-aftermath tagħhom kienu responsabbiltà tiegħi u tal-Bord.

Tista' ddum tgħid sigħat fuq dan il-kamp, li huwa vast ħafna, però nixtieq ngħid li kelli Bord sod b'kompetenzi tajbin, u kien hemm CEO tajjeb ħafna.

Imbagħad, sfortunatament, inqala' li nqala'.

Exco Services Ltd, li ġiet ifformata minn sentejn 'l hawn, ħadmet u kienu jiltaqgħu darba fil-ġimgħa biex jagħmlu x-xogħol preparatorju kollu.

Kif għedt, matul l-aħħar sentejn intefqu flus kbar f'investimenti li kienu neċessarji biex inkabbru kemm ir-riżorsi umani, kif ukoll il-parti teknoloġika.

IĊ-CHAIRPERSON: Grazzi.

Nilqa' magħna lill-Ministru għat-Turiżmu u l-Protezzjoni tal-Konsumatur, l-Onor.

Clayton Bartolo, u lill-Onor.

Robert Cutajar, li ngħaqdu magħna għal-laqgħa tal-lum.

Prof. Mamo, jekk ikollok xi informazzjoni li tkun trid iżżidha fit-tweġibiet għall-mistoqsijiet supplimentari li jagħmlulek il-Membri tal-Kumitat, tista' tlaħħam kemm jogħġbok.

Insejjaħ lill-Onor.

KAROL AQUILINA: Prof. Mamo, nirringrazzjak li għoġbok tattendi għal dan is-smigħ.

Naturalment, nitolbok tapprezza r-rwol li għandna aħna li rridu nagħmlu dan l-iskrutinju, imbagħad nieħdu d-deċiżjoni u nagħtu l-parir tagħna.

Imbagħad sta għall-Gvern li jara x'għandu jagħmel b'dak il-parir.

Jiena qrajt ir-risposti li għoġbok tagħtina għad-domandi, u se nagħmillek numru ta' mistoqsijiet, uħud minnhom ġenerali u oħrajn speċifiċi, imma nixtieq li, kemm jista' jkun, tkun ċar u dirett fir-risposti li tagħti.

Prof. Mamo, inti konxju li matul l-aħħar tliet snin is-sitwazzjoni fis-settur tas-servizzi finanzjarji kompliet tiggrava u r-reputazzjoni ta' pajjiżna ħadet numru ta' daqqiet?

JOHN MAMO: Skużani talli se ninterrompik, Onor. Aquilina, imma assolutament ma naqbilx miegħek.

Kif diġà għedt, il-problemi prinċipali kienu Pilatus Bank u Satabank, imma ma kienx hemm problemi kbar oħrajn, speċjalment fuq livell nazzjonali.

Dawn il-problemi kienu hemmhekk u qegħdin nipprovaw insolvuhom; però nixtieq inkun naf x'kienu l-problemi ġodda jew skandli kbar, għax ma jirriżultawlix.

Skużani li qed ngħid dan.

KAROL AQUILINA: Mhux problema, Prof. Mamo; forsi jien ngħix f'dinja oħra u jkolli impressjonijiet differenti milli jkollok inti.

Niskuża ruħi miegħek, imma naħseb li hawn ħafna li jaħsbuha bħali, li fl-aħħar snin is-sitwazzjoni ddeġenerat.

Allura nixtieq nisma' mingħandek, fil-pożizzjoni tiegħek ta' Chairman tal-MFSA, kif tħossok komdu li tiġi quddiem dan il-Kumitat u tippreżenta ruħek biex terġa' tiġi appuntat, meta qegħdin f'sitwazzjoni fejn hemm il-mannara fuq rasna, għax hemm ir-Rapport tal-Moneyval u minn hawn u ftit xhur oħra – ma naħsibx li hija kwestjoni ta' snin issa – se tittieħed deċiżjoni.

Id-deċiżjoni mhux se tkun li aħna sirna l-aqwa, imma jekk għandhiex tinżel il-mannara fuq rasna jew le.

Allura nitolbok tagħtini ftit motivazzjoni dwar għalfejn tħossok daqshekk kunfidenti li kollox sejjer sew u li dan il-Kumitat għandu jagħti l-parir li hu favur il-ħatra tiegħek.

IĊ-CHAIRPERSON: Prof. Mamo.

JOHN MAMO: Ħalli nibda mill-aħħar mistoqsija, dwar jekk hux kollox sew.

Ma jidhirlix li jien għedt hekk fir-risposti tiegħi; ma nħossx li kollox huwa sew.

Li għedt fir-risposti tiegħi hu li kien hemm ċerti defiċjenzi importanti li ġibdulna l-attenzjoni dwarhom il-Moneyval u l-IMF, speċjalment fuq awtorizzazzjoni u superviżjoni.

Kif għedt, it-toqob li kellna mlejniehom, u llum nistgħu naċċettaw kwalunkwe sfida.

Naf li fil-midja soċjali jingħadu ħafna affarijiet … Fil-verità, kull financial centre ikollu xi problemi, anke dawk il-pajjiżi li ma jiddefinixxux ruħhom bħala financial centre imma għandhom taxxi favorevoli.

Is-sena l-oħra ġibna ċ-Chairman tal-BaFin, li huwa l-Bank Ċentrali tal-Ġermanja, u r-regolatur ġie hawnhekk u għamel diskors interessanti li tgħallimna ħafna minnu.

Però issa, wara l-iskandlu tal-Wirecard, li jaf bih kulħadd, fil-Financial Times intqal li forsi dan ma kienx attent biżżejjed fis-superviżjoni tiegħu.

Jiġifieri kull pajjiż ikollu mishaps along the road, sija jekk ikun pajjiż bħal tagħna, sija Ċipru, u anke l-Lussemburgu, li huma iktar magħrufin bħala financial centres.

Huwa magħruf ukoll li l-ikbar financial centre li għandna fl-Ewropa jinsab l-Ingilterra – għalkemm illum m'għadhomx fl-Ewropa – li għandhom foreign direct investment enormi li ġej mill-British Virgin Islands u minn Jersey.

L-ultimate beneficial owners (UBOs) tagħhom kulħadd jaf min huma, u allaħares kellhom jibdew jaraw il-proof of wealth, pereżempju, ta' xi ħadd bħal Abramovich u jibdew jaraw minn fejn ikun ġab il-flus, għax kieku jispiċċa jisfaxxa l-klabb taċ-Chelsea!

Belgravia, Belgrave Square u Chelsea – kulħadd jaf li huma tal-oligarchs.

Li rrid ngħid hu li veru li kellna mishaps u, kif diġà għedt, sa sentejn ilu forsi ma kenitx teżisti daqshekk attenzjoni għas-superviżjoni.

Forsi matul l-aħħar sentejn ġie kkritikat l-investiment għax morna oltre l-baġit.

Però ħafna mit-toqob li kien hemm saddejniehom, fit-teknoloġija għamilna progress enormi, ġibna n-nies minn barra biex jgħallmuna, ġibna investigaturi biex iħarrġu lin-nies tagħna, u żidna n-nies.

Jiġifieri anke jekk tkun xi ħaġa ipotetika, nimmaġina li kieku l-mishaps ta' qabel saru llum, konna naqbduhom.

IĊ-CHAIRPERSON: Grazzi.

Hawn iktar mistoqsijiet?

L-Onor.

KAROL AQUILINA: Prof. Mamo, waħda mid-domandi li saritlek taqra hekk:

"X'għamilt biex tassigura li Joseph Cuschieri ma jaqbiżx il-limiti tiegħu bħala Chief Executive Officer tal-Awtorità u josserva l-liġi fil-qadi ta' dmirijietu?"

U inti weġibt:

"L-ewwel nett, nippremetti li, safejn naf jien, is-Sur Cuschieri qatt ma ġie kkundannat u lanqas akkużat b'xi reat."

IĊ-CHAIRPERSON: Prof. John Mamo.

JOHN MAMO: Dik id-domanda ħasditni fil-fatt.

KAROL AQUILINA: Tista' tispjegalna x'kienu ċ-ċirkostanzi li wasslu għal dan?

JOHN MAMO: Kien hemm implikazzjoni li s-Sur Cuschieri kien kriminali, li fil-fatt ma kienx, għax la qatt ġie akkużat u lanqas qatt ma ġie kkundannat.

Għal min iħoss li kien qed imur oltre l-limiti tiegħu, nista' ngħid li għamilna ħafna strutturi relatati ma' audit biex ikun hemm kontroll fuq iċ-Chief Executive.

Għedt li nħsadt ftit bil-mistoqsija dwar x'għamilt biex inżommu milli jmur kontra l-liġi, għax biex nirrispondi jkolli nistaqsi domanda oħra: Kontra liema liġi mar?

KAROL AQUILINA: Jekk qed tistaqsini, ngħidlek li l-affarijiet ma jimxux hekk.

Imma ħalli npoġġilek id-domanda lura: Jirriżultalek li kien hemm ċirkostanzi fejn is-Sur Cuschieri eċċeda l-poteri tiegħu?

JOHN MAMO: Jiġifieri qed niddistingwu bejn reati u ultra vires.

KAROL AQUILINA: Il-poteri tiegħu.

Hu għandu funzjoni u għandu setgħat: issa jien qed nistaqsi jekk eċċediex dawk il-funzjonijiet u dawk is-setgħat.

JOHN MAMO: Għedt li huma ultra vires.

CARMELO MIFSUD BONNICI: Prof. Mamo, f'dan il-Kumitat m'aħniex qegħdin f'Qorti.

Aħna lkoll naċċettaw li kien hemm mumenti verament koroh matul dan iż-żmien.

Inti semmejt li huma mishaps, jiġifieri ma kenux ċirkostanzi ordinarji.

Prof., inti tħoss li forsi kont tkun f'pożizzjoni aħjar kieku kont Executive Chairman u mhux Non-Executive Chairman, forsi għax stajt tieħu passi oħrajn jew stajt tikkontrolla iktar l-affarijiet?

Għax il-post ġie għad-dawl tax-xemx u ġie fuq ilsien kulħadd.

Naħseb li dan ħadd ma jista' jaħrab minnu.

JOHN MAMO: Assolutament ma naqbilx miegħek, jiddispjaċini.

JOHN MAMO: Għall-MFSA qed tgħid?

Jekk qed tgħid fuq Malta inġenerali … Ħafna drabi jiġri li l-MFSA … Pereżempju, darba kien hemm xi ħadd li qalli li ried jarani, u meta staqsejtu fuq xiex irid jarani, qalli li fuq il-mewt tal-ġurnalista Daphne Caruana Galizia.

Jien għedtlu: Aħna x'għandna x'naqsmu mal-mewt ta' Daphne Caruana Galizia?

Hu poġġa u qalli: What can you tell me?

Insomma ħadna kafè u tkellimna u telaq.

Li qed nipprova ngħid jien hu li, sfortunatament, f'dan il-perjodu ġraw ħafna affarijiet, prinċipalment il-mewt ta' Daphne Caruana Galizia.

KAROL AQUILINA: Profs., "il-qtil" u mhux "il-mewt" tal-ġurnalista Daphne Caruana Galizia, għax hemm differenza kbira bejn mewt u qtil.

Il-mamà tiegħi mietet, ma qatluhiex, imma lil Daphne Caruana Galizia qatluha.

JOHN MAMO: Hawn m'iniex qed nagħmel eżerċizzju ta' semantika.

KAROL AQUILINA: F'dan il-każ is-semantika għandha sensittività kbira wkoll, u allura naħseb li jkun ġust li nużaw il-kelma t-tajba.

JOHN MAMO: Jekk ngħid l-omiċidju ta' Daphne Caruana Galizia tajjeb?

JOHN MAMO: Kien hawn l-omiċidju ta' Daphne Caruana Galizia u kien hawn allegazzjonijiet ta' korruzzjoni fl-għoti ta' kuntratti, eċċ. Jien jidhirli li dak li ġara hu li r-reputational risk ta' Malta qisha ġiet mitfugħa f'borma waħda, u ddaħħlet fiha l-MFSA ukoll.

Huwa tajjeb li ngħid li l-MFSA la kellha x'taqsam fil-korruzzjoni, jekk kien hemm, u lanqas fl-omiċidju ta' Daphne Caruna Galizia.

Ma kellha x'taqsam f'xejn.

Jekk tgħiduli affarijiet speċifiċi relatati mal-MFSA nirrispondi, imma tridu tgħiduli affarijiet relatati mal-MFSA.

Jekk tgħiduli fuq Pilatus Bank u Satabank ngħidilkom li għadna qed namministrawhom.

Qegħdin niddistribwixxu l-fondi li huma nodfa, eċċ. The elephant in the room – u jekk ma tistaqsunix intom, nixtieq nitkellem fuqu jiena – huwa din l-akkuża li s-Sur Cuschieri bħala Governor ħa xi flus li ma kenux dovuti lilu.

Ma nafx jekk kontux se tistaqsuni dwar dan.

KAROL AQUILINA: Jien staqsejtek – biex ma tkunx mistoqsija loaded – jekk jirriżultalekx li s-Sur Cuschieri eċċeda l-poteri tiegħu, jekk abbużax mill-pożizzjoni tiegħu.

Jekk jidhirlek li huwa hekk, għidli; imbagħad ...

JOHN MAMO: Anzi, nieħu pjaċir, għax mhux l-istil tiegħi li nirrispondi l-blogs u lanqas jinkwetawni esaġeratament, però jinkwetawni meta jirriflettu fuq l-istituzzjoni.

Issa, bir-rispett lejn l-avukati li hawn, avukat jifhimha mill-ewwel Ii nqalgħet il-kwestjoni li skont il-liġi s-CEO huwa ex-officio Governor mingħajr vot.

Jiġifieri huwa Governor in all his rights bid-doveri tiegħu, imbagħad qiegħed Chief Executive taħt contract of service.

Jiġifieri ż-żewġ funzjonijiet huma totalment differenti.

Issa qamet il-kwestjoni li Joe Cuschieri talab li jitħallas ta' Governor u l-Finance Unit kellimni, imma jien għedtlu li ma nistax ngħidlu.

Kif tafu, l-emoluments tad-Diretturi, la fil-kumpaniji u lanqas f'awtorità, m'humiex funzjoni tal-bord, imma huma funzjoni tax-shareholders jew tal-istakeholder.

Jiġifieri l-bord ma jistax jistabbilixxi d-Directors' fees.

Allaħares kien hekk, għax probabbilment kien jieħu kollox il-bord u naraw jekk ma jkollux ix-shareholders on board.

L-istess ħaġa.

Meta kienu jgħidu behind the board's back, ma jagħmilx sens, għax il-bord qatt ma kellu awtorità fuq ir-remunerazzjoni tal-Governors.

Però, wara xi ftit xhur li s-Sur Cuschieri beda jieħu dawn l-emoluments, jidhirli li l-Audit Committee qajmu l-kwestjoni u bdew jistaqsu kif dan qed jieħu r-remunerazzjoni ta' Governor.

Jien legalment naqbel li għandu dritt għall-emoluments u għadni sal-lum ngħid li għandu dritt għalihom; però, aħjar nieħdu parir mingħand il-Prim Ministru li appuntah u stabbilixxa r-remunerazzjoni tiegħu.

Jien kont mort għand l-eks-Prim Ministru, Joseph Muscat, li dak iż-żmien kien responsabbli mill-MFSA, u staqsejtu.

Hu qalli li kien għadda ħafna żmien, però l-impressjoni tiegħu kienet li s-Sur Cuschieri għandu dritt għal dawn l-emoluments.

Jien irreferejt dan lill-Board of Governors u ħafna minnhom, speċjalment l-Audit Committee, ma kenux kuntenti b'dak li għedtilhom u reġgħu bagħtuni għand il-Ministru għall-Finanzi, Edward Scicluna, li sadanittant l-MFSA kienet għaddiet taħtu.

Jien mort għand il-Ministru u għedtlu li kellna din il-kwestjoni u staqsejtu x'jidhirlu.

Hu qalli: Dażgur li għandu dritt għar-remunerazzjoni.

Qalli CEO hi ħaġa u Governor ħaġa oħra.

Qalli: Dan mhux bħal meta f'kumpanija kummerċjali, lis-CEO jew lill-Manager jgħidulu biex jattendi għall-board meetings jew ikun obbligat li jattendi għall-board meetings.

Dan għandu funzjoni ta' CEO u funzjoni ta' Governor, b'responsabbiltajiet totalment differenti.

Jien erġajt mort jien għand il-Governors, għax kont qisni messaġġier, u għedtilhom li l-Finanzi jidhrilhom li għandu dritt għalihom.

Wara ftit ikkomunikaw miegħi l-Finanzi, li jidher li kienu ħadu parir miċ-Ċivil, u qaluli: Milli għedna m'hemm xejn, għax f'dawn l-awtoritajiet, meta l-Executive jagħmilha ta' Governor jew ta' Director mhux hekk jimxu.

Qalli: Fiċ-Ċivil ma nafx, imma fil-kumpaniji mhux hekk hemm, allura m'għandux dritt.

Jien erġajt mort – dan kollu ġie minuted, jiġifieri għandi l-emails …

KAROL AQUILINA: Tista' tibagħtilna kopja ta' dawn li qed tirreferi għalihom?

CLAYTON BARTOLO (Ministru għat-Turiżmu u l-Protezzjoni tal-Konsumatur): Jiġifieri aħna hawnhekk qegħdin ngħidu li se nibdew noħorġu korrispondenza interna?

Jien lest li noġġezzjona bis-saħħa.

KAROL AQUILINA: Imma trid tobbliga ruħek.

Jiena ħadt pjaċir nisma' lill-Onor.

Mifsud Bonnici jgħid li hawnhekk m'aħniex qegħdin f'Qorti, imma intom qegħdin iġġibuha Qorti.

CLAYTON BARTOLO: Mela allura ħu l-kelma tiegħu fuq dak li qallek.

KAROL AQUILINA: X'jiġifieri?

Mela din kwestjoni ta' fidi?

(Interruzzjonijiet)

CARMELO MIFSUD BONNICI: Bir-rispett kollu, xi skrutinju qed nagħmlu hawn ġew?

CLAYTON BARTOLO: Mela se noqogħdu ninterrogaw?

Agħmel xogħlok, bħalma naf li inti kapaċi tagħmlu.

KAROL AQUILINA: Ma naħsibx li Prof. Mamo qed jiċċajta.

Hu rrefera għal dokumenti u qal li m'għandux diffikultà li jġibhom.

Jien staqsejtu u hu qalli: Iva.

Ma naħsibx li din hija xi ħaġa ta' barra minn hawn.

CLAYTON BARTOLO: Jekk m'iniex sejjer żball, diġa kien hemm xi ħaġa simili li ddiskutejnieha bejnietna l-Membri ta' dan il-Kumitat u, jekk niftakar tajjeb, konna għedna li ċerti affarijiet ma jinħallux.

JOHN MAMO: Però għandna l-kunfidenzjalità tal-Membri ta' dan il-Kumitat.

KAROL AQUILINA: Hekk hu.

Mhux qed ngħidlek li le.

CARMELO MIFSUD BONNICI: Aħna għandna l-kunfidenzjalità, però qegħdin hawnhekk biex nagħmlu skrutinju.

Prof. Mamo, id-diskors tiegħek juri ċar – u nixtieqek tikkonferma – li inti kont qed tħoss il-bżonn li titla' iktar 'il fuq mill-grad ta' Executive li kellek.

Jiġifieri int kont qed tħoss il-bżonn li tirreferi lill-Prim Ministru u l-Ministru għall-Finanzi minħabba xi diffikultajiet li kellek ma' individwu li kien taħtek.

EMMANUEL MALLIA: Mhux hekk qal.

CARMELO MIFSUD BONNICI: Qed ninterpretaha jien.

EMMANUEL MALLIA: Prof. Mamo qal li l-prattika normali, anke f'kumpanija, hi li mhux id-diretturi jiddeċiedu dwar il-fees u r-remunerazzjoi tagħhom, imma x-shareholders.

F'dan il-każ, l-istakeholder kien il-Gvern u allura korrettement irrefera lill-Prim Ministru u lill-Ministru għall-Finanzi.

KAROL AQUILINA: Hawn qegħdin tħawdu ftit l-affarijiet.

EMANUEL MALLIA: Għalfejn qed inħawwad hawnhekk?

KAROL AQUILINA: Onor. Mallia, issa nispjegalek kif qegħdin tħawdu l-affarijiet.

Hawnhekk qed nitkellmu dwar awtorità indipendenti u mhux dwar kumpanija li l-Gvern għandu sehem maġġoritarju fiha.

F'dak il-każ tirreferi lura lil min għandu x-shareholding, imma mhux f'dan il-każ.

JOHN MAMO: Dr Aquilina, ippermettili ftit, jekk jogħġbok.

Jekk tara l-Att dwar MFSA – jien persważ li rajtu, imma forsi nsejt – tara li dan jgħid li the Prime Minister will appoint ...

KAROL AQUILINA: Qed narah issa, għax fittixtha.

CARMELO MIFSUD BONNICI: Aħna attendejna għal-lezzjonijiet tiegħek l-Università, però din il-liġi għaddejnieha fil-Parlament u konna preżenti għaliha diversi deputati.

JOHN MAMO: Jekk wieħed jara x'tgħid il-liġi fuq Directors u Governors issib li the Prime Minister appoints the Governors and establishes their remuneration.

KAROL AQUILINA: Id-differenza hi li fil-każ tal-Kap Eżekuttiv mhux hekk jiġri, għax mhux il-Prim Ministru jappuntah.

KAROL AQUILINA: Imma fir-rwol tiegħu ta' Gvernatur, tappuntah il-liġi stess għax tesiġi li jkun hekk.

Mela allura r-rwol tiegħu huwa intrinsikament marbut mal-pożizzjoni ta' CEO.

Jiġfieri ma kellha qatt tokkorri lil xi ħadd li jgħid li għax qed jattendi l-Bord bħala Gvernatur, għandna nagħtuh remunerazzjoni oħra.

Din ma tagħmilx sens, għax dak huwa parti mix-xogħol tiegħek.

Kieku s-Sur Cuschieri ma kienx CEO, ma kien ikun qatt Gvernatur.

JOHN MAMO: Qegħdin żewġ avukati u m'aħniex qed naqblu.

M'iniex se ngħid li dak li qed tgħid int ma jagħmilx sens; però nitolbok ma tgħidx li dak li qed ngħid jien ma jagħmilx sens.

Ma naqblux.

KAROL AQUILINA: Jiena staqsejtek jekk hu abbużax mill-pożizzjoni tiegħu.

JOHN MAMO: Fuq din m'abbużajtx, għax din kienet xi ħaġa proċessata bejn il-Governors.

Il-Prim Ministru kien qabel ma' teżi, il-Ministru għall-Finanzi kien qabel mal-istess teżi, imbagħad ħadu parir miċ-Ċivil li qalulhom li Chief Executive Officer jew Governor ma jitħallasx extra, allavolja f'dawk is-servizzi ma kellux doveri ta' Governor.

KAROL AQUILINA: Għalfejn ma kellux?

JOHN MAMO: Għax kellu tas-CEO.

KAROL AQUILINA: Għax ladarba toħroġ mil-liġi, ma toqgħodx tfittixha fil-kuntratt.

Prof. Mamo, jekk tippermettili, se nkun iktar dirett.

Meta s-Sur Cuschieri beda jieħu dan il-ħlas, inti kont taf bih fil-bidu?

Awtorizzajtu inti?

JOHN MAMO: Jien ma stajtx nawtorizzah għax il-Bord m'għandux l-awtorità biex jawtorizza.

Kellmuni min-naħa tal-financial unit u qaluli li s-Sur Cuschieri qed jippretendi li jkollu dawn il-ħlasijiet.

Jien għedt li naħseb li għandu dritt għalihom.

KAROL AQUILINA: Jiġifieri qed nifhem li inti għedtilhom biex imexxu.

KAROL AQUILINA: Qed nipprova nifhem min iddeċieda xiex!

(Interruzzjonijiet)

JOE MIZZI: Se nitlob ruling lill-Ispeaker, għax issa ż-żejjed kollu żejjed!

Hawn tistaqsi mistoqsija u mhux tinterroga.

Bir-rispett kollu, tistaqsi mistoqsija, imbagħad jekk togħġbok ir-risposta jew ma togħġbokx, tista' tagħmillu mistoqsija oħra, imma mhux niġu hawnhekk biex ninterrogaw u nitolbu spjegazzjoni fuq l-affarijiet!

Hawnhekk qegħdin naraw jekk għandux jiġi appuntat jew le.

Se nerġa' ngħid, hawnhekk qed naġixxu qisna qegħdin il-Qorti, imma hawnhekk mhux il-Qorti.

Bir-rispett kollu, ilni ngħid li hawnhekk qegħdin il-Parlament u l-Parlament jaħdem differenti mill-Qorti.

Għalhekk, nitlob li l-Kumitat jiġi sospiż biex jidħol l-Ispeaker għax il-mod kif qed jitmexxa dan il-Kumitat, qisha qed issir xi interrogazzjoni, m'iniex naqbel miegħu totalment u qed narah imur kontra l-iStanding Orders.

KAROL AQUILINA: Onor. Mizzi, jekk trid titlob ruling lill-Ispeaker, m'hemm xejn xi jwaqqfek milli titlob Ruling.

Ma nixtieqx inwaqqfek u naħseb li l-maġġoranza tan-naħa tal-Gvern jaqblu miegħek li titlob li din il-laqgħa tiġi sospiża.

Però, jekk m'intix se titlob dawn l-affarijiet, jien bħala Membru għandi dritt li nibqa' għaddej.

Jekk trid, itlobhom, ifformalizzahom, imbagħad nimxu minn hemmhekk.

JOE MIZZI: Onor. Aquilina, jien qed ngħid li inti qed tmur kontra l-iStanding Orders.

KAROL AQUILINA: Itlob ruling li jien qed immur kontra l-iStanding Orders.

ROBERT CUTAJAR: Liema Standing Order, Onor. Mizzi?

JOE MIZZI: Ma tistgħux tinterrogaw, u f'dan il-każ il-Parlament qed jiġi interrogat.

ROBERT CUTAJAR: Onor. Mizzi, tista' tikkwota għal liema Standing Order qed tirreferi?

JOE MIZZI: M'għandix għalfejn ngħidlek in-numru.

KAROL AQUILINA: Jekk qed tirreferi għal xi Standing Order, trid tikkwota n-numru.

ROBERT CUTAJAR: Sur President, hemm Rulings ċari tal-Ispeaker.

Jekk l-Onor.

Mizzi qed jikkwota Standing Order, irid jgħidilna liema wieħed qed jikkwota.

Inti tafha, mhux hekk?

JOE MIZZI: Jekk irressaq Ksur ta' Privileġġ irrid nikkwota n-numru.

ROBERT CUTAJAR: Jekk jogħġbok, ikkwota liema hu l-iStanding Order.

ROBERT CUTAJAR: Ir-Ruling inti qed titolbu, mhux jien.

JOE MIZZI: Nerġa' ngħidlek, sibli fejn meta titlob ruling jgħidlek li trid tgħid liema Standing Order.

ROBERT CUTAJAR: Ir-ruling inti qed titolbu.

Għidli liema hu.

JOE MIZZI: Għidli inti fejn.

ROBERT CUTAJAR: Inti mhux jien.

JOE MIZZI: Għidli fejn hemm li jien biex nitlob ruling irrid ngħid liema hu l-iStanding Order.

Jien mhux qed irressaq Ksur ta' Privileġġ.

Oqgħod attent.

ROBERT CUTAJAR: Dwar l-iStanding Orders, hemm Ruling tal-Ispeaker.

JOE MIZZI: Jien mhux qed irressaq Ksur ta' Privileġġ.

F'dak il-każ iva, jgħidu ċar u tond.

IĊ-CHAIRPERSON: Nixtieq infakkarkom li konna diġà qbilna bejnietna li għandna niltaqgħu mal-Ispeaker biex nitkellmu dwar kif nistgħu niżviluppaw ir-rwol ta' dan il-Kumitat.

KAROL AQUILINA: Jien issuġġerejt x'għandna nagħmlu.

IĊ-CHAIRPERSON: Peress li konna waqafna għall-vaganzi tas-sajf u issa qegħdin nerġgħu nirrankaw, naħseb li din tista' tkun waħda mill-affarijiet li nitkellmuha mal-Ispeaker biex inkomplu naraw x'inhu r-rwol ta' dan il-Kumitat b'mod komplut.

L-Onor.

KAROL AQUILINA: Hawnhekk saret talba mill-Onor.

Joe Mizzi, u jien qed nitolbu jiddeċiedi hux se jitlob ruling jew li dan il-Kumitat jiġi aġġornat.

CLAYTON BARTOLO: Onor. Aquilina, jien naħseb li l-ġist kollu hawnhekk huwa wieħed.

Dak li hawnhekk m'aħniex qegħdin f'Qorti.

Din diġà rajniha darb'oħra f'dan il-kumitat, jekk m'iniex sejjer żball, u diġà għamilna aċċenn għal dan l-aspett.

Dawn l-affarijiet la jagħmlu ġieħ lil din il-Kamra, u wisq inqas lil dan il-Kumitat.

Jekk aħna ġejna hawnhekk biex niskrutinizzaw il-kriterji tal-Prof.

Mamo, ejja niskrutinizzaw il-kriterji tal-Prof.

Mamo u naraw jekk għandux jiġi appuntat skont dawn il-kriterji.

KAROL AQUILINA: Bir-rispett kollu, ma tistax tiddeċiedi kif nagħmel l-iskrutinju jien.

Il-liġi tgħid ċar u tond kif għandu jsir.

Issa, jekk inti ma taqbilx ma' dik il-liġi, ibdilha.

CLAYTON BARTOLO: Anke mill-mistoqsijiet li saru, il-mistoqsijiet tan-naħa tal-Gvern kienu jidħlu fl-aspett professjonali, anke tal-MFSA, u konna diġà nafu x'tip ta' mistoqsijiet se jkunu qed jistaqsu l-Oppożizzjoni.

KAROL AQUILINA: Għandek żball.

CLAYTON BARTOLO: Ma naħsibx li għandi żball.

KAROL AQUILINA: Għandek żball.

Il-liġi tgħid ċar u tond kif għandu jsir l-iskrutinju u x'inhuma l-affarijiet li wieħed jista' jistaqsi, u aħna qegħdin nistaqsu lill-Prof.

Mamo dwar l-esperjenza tiegħu bħala Chairman.

Ladarba Prof. Mamo qed jiġi quddiemna biex jerġa' jiġi appuntat, kif nista' ma nistaqsihx dwar x'għamel matul l-aħħar tliet snin?

Mhux ovvja li se nistaqsih fuq fejn kien hemm id-diffikultajiet u mhux fuq fejn kien kollox rosy?

CLAYTON BARTOLO: Staqsi, u kif qallek l-Onor.

Mizzi, jekk ma togħġbokx ir-risposta, m'hemmx x'tagħmel.

KAROL AQUILINA: Bir-rispett kollu, naħseb li hawn qegħdin f'demokrazija parlamentari u jekk issegwu d-demokraziji parlamentari madwar id-dinja, tindunaw li l-grilling isir b'ċertu mod.

Inti għandek dritt tinsisti għar-risposta.

Issa jien noqgħod attent li ma nagħmilx ħafna loaded questions biex lil dak li jkun nagħtih l-opportunità li jwieġeb.

Nista' nkun ħafna iktar b'saħħti fuqha, imma ma nagħmilhiex, noqgħod attent.

IĊ-CHAIRPERSON: L-Onor.

EMMANUEL MALLIA: Nixtieq nappella dwar min jagħmel domanda.

Aħna avukati u l-andament ta' eżami nafuh.

Tista' tagħmel domanda diretta jew indiretta, tista' tissuġġerixxi, però mhux targumenta.

Hu qed jagħtik ir-risposta u qed jgħidlek li mhux qed jaqbel miegħek u qed jagħtik ir-raġuni għalfejn, imbagħad inti qed tibqa' tinsisti b'argumentazzjoni, u mhux b'domandi, biex turi x'taħseb inti.

(Interruzzjonijiet) Hekk qed isir.

Ippermettili ftit, jekk jogħġbok.

Jien ma interrompejt lil ħadd u qgħadt kwiet nisma' lil kulħadd.

Nappella li, bħala avukati, suppost nafu kif nagħmlu d-domandi.

Prof. Mamo qed jagħtik risposta u qed jgħidlek li din ma kenitx kwestjoni tad-Diretturi jew tal-Bord, imma hija kwestjoni tal-istakeholder u, fl-opinjoni tagħna, huwa għalhekk il-Gvern li għandu jiddeċiedi.

Issa inti qed tibqa' tgħidlu li d-deċiżjoni għandha tkun tad-Diretturi.

Hu qed jibqa' jirrispondik l-istess ħaġa, u inti għadek qed tinsisti għal fejn trid tmur inti.

Imma, fejn trid tmur inti mhuwiex il-verità li qed jagħtik Prof. Mamo.

Allura ma tistax tkompli targumenta.

(Interruzzjonijiet) Hemm aspett politiku li wieħed qed jipprova jistaqsi ...

KAROL AQUILINA: Onor. Mallia, il-kollegi tiegħek qed jgħidu li m'għandhiex tkun attitudni tal-Qorti.

EMANUEL MALLIA: Skużani, jekk jogħġbok ibqa' fuq dak li qed ngħid jien.

KAROL AQUILINA: Tridu tiddeċiedu.

Tridu l-Qorti jew ma tridux il-Qorti hawnhekk?

EMMANUEL MALLIA: Anzi jien qed ngħidlek iżjed minn Qorti, għax aħna għandna ċerti regoli.

Jien qed ngħidlek li hawnhekk mhux qegħdin il-Qorti, allura d-domanda tista' tagħmilha kif trid int. Prof. Mamo huwa intelliġenti biżżejjed biex jifhem id-domanda u jagħtik it-tweġiba, kif qed jagħmel, imma meta jirrispondik, qed tibqa' targumenta biex tmur fejn trid inti, u meta mhux qed jagħtik dik ir-risposta, qed tibqa' għaddej bl-argumentazzjonijiet.

Huwa veru li hawnhekk qegħdin niġu trasmessi fuq it-televiżjoni, imma m'aħniex qegħdin ...

IĊ-CHAIRPERSON: L-Onor.

KAROL AQUILINA: Jekk xi ħadd jitlob għal ruling jew li jissospendi din il-laqgħa, jagħmel it-talba, iressaqha u daqshekk; mhux titfgħuha, imbagħad tibżgħu tagħmluha.

EMMANUEL MALLIA: M'għandniex għalfejn nibżgħu.

Jekk fil-każ, nieħdu vot hawnhekk u naraw jekk hux qegħdin immexxu tajjeb jew le.

M'għandniex għalfejn immorru fil-Parlament.

KAROL AQUILINA: Onor. Mizzi, se titlob ruling jew le?

JOE MIZZI: Mhux dik il-kwestjoni.

Jien kont nitkellem fuq Ruling tal-Ispeaker fuq każijiet li qed jaqbdu kull darba u mhux fuq il-każ speċifiku tal-lum.

Tkellimna kemm-il darba fuq dan ir-rigward u konna diġà ftehemna li hawnhekk m'aħniex qegħdin il-Qorti, allura ma tridx toqgħod tinterroga.

Hawnhekk tagħmel il-mistoqsijiet.

Kif qal l-Onor.

Mallia, wara li l-Prof.

Mamo jirrispondik, inti qed terġa' tipprova tgħidlu ...

KAROL AQUILINA: Hu jagħżel jekk iweġibx jew le.

IĊ-CHAIRPERSON: L-Onor.

SILVIO PARNIS: Issa kulħadd qal tiegħu, allura titressaq il-mistoqsija, ngħaddu għall-vot u mmexxu.

IĊ-CHAIRPERSON: Grazzi.

L-Onor.

KAROL AQUILINA: L-Onor.

Parnis qed jirreferi għal xi vot li se jittieħed, imma jiena mhux qed nisma' li qed issir xi talba biex jittieħed vot.

IĊ-CHAIRPERSON: Ħalli nkomplu x-xogħol tagħna bħala Kumitat.

Komplu staqsu mistoqsijiet supplimentari li tixtiequ tistaqsu lill-Prof.

Mamo fuq il-mistoqsijiet oriġinali, imbagħad, wara li naslu għall-grilling, immorru għad-diskussjoni u nibqgħu mexjin bix-xogħol kif ippjanat.

Onor. Aquilina, għandek iktar mistoqsijiet?

Ħalli nara jekk fhimtx sew.

Meta s-Sur Cuschieri ħa l-allowance, Prof. Mamo, inti kont konxju tagħha mill-bidu nett.

Wara li sirt taf li hemm is-sitwazzjoni li d-direzzjoni hi li m'għandux jieħu, inti x'għamilt?

JOHN MAMO: Mort għand il-Ministru għall-Finanzi u qaluli li ma jistax jeħodha.

Imbagħad qamet il-kwestjoni dwar x'se jiġri minn dak li laħaq ħa.

U kienu qaluli it looks fair li dak li ħa jżommu.

JOHN MAMO: Il-Permanent Secretary tal-Ministru għall-Finanzi.

KAROL AQUILINA: Qed tirreferi għas-Sur Camilleri?

JOHN MAMO: Le, qed nirreferi għal Martin, imma mhux importanti min hu.

Jien erġajt irreferejt lill-Bord u għedtilhom li minn dak li kont għedtilhom m'hemm xejn u jrid iħallas retroattivament.

Min-naħa tal-Finanzi qaluli biex ngħidlu jagħmel l-arranġamenti mal-Finance Office tagħna biex jibda jħallas dak li ħa u li ma kienx dovut lilu.

U safejn naf jien beda jħallas, ma nafx b'liema rata, imma beda jħallas.

KAROL AQUILINA: Inti ġbidt l-attenzjoni tas-Sur Cuschieri personalment li din l-attitudini tal-mod kif tamministra mhijiex korretta?

JOHN MAMO: Le, għax jien kont qbilt miegħu.

EMANUEL MALLIA: Id-domanda hija skorretta, għax Prof. Mamo qatt ma qal li l-attitudini kienet korretta.

Dik hi dikjarazzjoni tiegħek.

KAROL AQUILINA: Imbagħad mhux iwieġeb kif irid?

EMANUEL MALLIA: Le, jaħasra, agħmel id-dover tiegħek stess.

KAROL AQUILINA: Mela ħa nagħmilha hekk.

Onor. Mallia, jekk tridu li nġibuha bħal tal-Qorti nġibuha, għax donnu inti biss kapaċi tagħmel il-mistoqsijiet skont il-Qorti.

Mela ħalli nagħmluha skont il-Qorti.

Jekk tridu li nimxu hekk, nimxu hekk.

X'affarijiet dawn!

Ma tistax tagħmel domanda, għax jaqbeż xi ħadd min-naħa tal-Gvern u jipprova jirrispondiha hu.

Kieku tagħmel hekk f'awla jitfgħek 'il barra, jekk mhux isfel.

JOHN MAMO: M'għandix bżonn protezzjoni.

KAROL AQUILINA: Appuntu, għalhekk qed ngħid hekk, għax naf li int kapaċi twieġeb u li se tweġibni, għax inti forthcoming fir-risposti tiegħek.

Jien napprezza li inti qed twieġeb bl-iktar mod dirett kif tlabtek tagħmel u bl-iktar mod onest li taf.

Jien daqshekk biss jinteressani; imbagħad min irid jgħaddi l-ġudizzju, imma xejn personali.

Prof. Mamo, taqbel miegħi jekk ngħid li dak li għamel is-Sur Cuschieri kien skorrett?

KAROL AQUILINA: Ma kienx skorrett, fl-opinjoni tiegħek.

Jekk mhux fuq livell legali, fuq livell etiku kien żbaljat?

JOHN MAMO: Jidher li skont il-proċeduri taċ-Ċivil, ex-officio Governor jew Director mhuwiex intitolat għal fees, oltre s-CEO.

Jien li niġi minn background kummerċjali forsi żbaljat, imma naf li f'kuntest kummerċjali, jekk hu Director li għandu responsabbiltajiet taħt il-liġi, għandu liabilities personali.

Kieku ma ssibx bniedem li joqgħod għalxejn, għax ma jagħmilx sens.

Jgħidlek: Jien noqgħod Chief Executive u meta trid għajjatli f'kull meeting, imma tassumix li l-kariga ta' Governor jew ta' Director qiegħda biex nidħol għal-liabilities biss.

IĊ-CHAIRPERSON: Grazzi, Prof. Mamo.

Hawn iktar mistoqsijiet?

L-Onor.

KAROL AQUILINA: Prof. Mamo, kif taf, at one point is-Sur Cuschieri rriżenja u kien hemm proċedura interna fl-MFSA.

Kien hemm bord li eżamina ċ-ċirkostanzi li ma wasslux għal deċiżjoni, għax ma tteħditx deċiżjoni.

JOHN MAMO: Hekk hu.

KAROL AQUILINA: Tista' tispjegalna xi rriżulta minn dik id-deċiżjoni?

JOHN MAMO: Sfortunatament, kemm mal-pubbliku u anke hawnhekk, qisni d-difensur tas-Sur Cuschieri, imma l-verità hi li fejn kelli nikkritikah, ikkritikajtu, u fejn ħassejt li kelli naqbel miegħu, qbilt miegħu.

Is-Sur Cuschieri kien is-CEO tal-MFSA u tant kien kompetenti f'xogħlu li f'sentejn dawwar l-MFSA ta' taħt fuq.

Li ġara hu li mill-proċeduri kontra Yorgen Fenech ħareġ li Cuschieri, Edwina, Yorgen u Sinjura oħra marru Las Vegas xi tliet snin qabel, ftit wara li sar ...

KAROL AQUILINA: Ftit wara li s-Sur Cuschieri sar CEO tal-MFSA.

Jien mill-bidu għidt, anke quddiem l-Imħallef inkwerenti, li dan kien assolutament kontra l-etika u ġudizzju ħażin.

Wieħed irid jgħid ukoll li dak li ġara fi żmien meta Yorgen Fenech ma kienx suspettat, dawn kienu ħbieb fl-MGA.

Għalija, li jien bniedem ta' din id-dinja u naf l-affarijiet kif isiru, naf li l-Ministri ta' kull partit minn dejjem imorru fuq il-boats … Imma għamlu vavata, għamlu ċuċata li marru Las Vegas.

Għalihom fl-MGA jekk tmur Las Vegas qisek sejjer Għawdex, jiġifieri ma kienx xi misdemeanour enormi, però it was an error of judgement u ma jmissux għamlu.

Inqalgħet din l-inkjesta u qabel ma ħareġ ir-riżultat tal-inkjesta s-Sur Cuschieri ħass li għandu jirriżenja, u rriżenja.

KAROL AQUILINA: Dik l-inkjesta hija konkluża llum il-ġurnata?

JOHN MAMO: Ġiet konkluża, imma għal xi raġuni ma ġietx ippubblikata.

KAROL AQUILINA: Inti favur li tiġi ppubblikata?

KAROL AQUILINA: Imma li kien għalik, tiġi ppubblikata jew tinżamm?

Ma taħsibx li bħala parti minn proċess, anke ...

JOHN MAMO: Il-verità hija li tant ma fihiex sustanza li toħroġ jew ma toħroġx ...

KAROL AQUILINA: Imma inti privy għal dak li fiha din l-inkjesta?

JOHN MAMO: Ma jistax ikun li nirrispondi kif tridni nirrispondi inti.

KAROL AQUILINA: Le, mhux qed ngħidlek hekk.

JOHN MAMO: Għalija hija immaterjali.

KAROL AQUILINA: Jiġifieri għalik ma tagħmilx differenza jekk tiġix ippublikata jew le?

JOHN MAMO: … jieħdu s-sustanza.

KAROL AQUILINA: Ma taħsibx li r-reputazzjoni tal-MFSA tiġi protetta iktar jekk ikun hemm element ikbar ta' trasparenza?

Mhux biss dwar dan il-każ, imma dwar ħafna deċiżjonijiet li tieħu l-MFSA.

Pereżempju, kien hemm żmien meta ma kontx inti ċ-Chairperson, u diġà kien hemm rumblings kbar dwar Pilatus Bank.

L-ewwel kien hemm għajdut fl-industrija, imbagħad it splashed all over the media, imbagħad l-istorja kibret u l-MFSA kienet baqgħet siekta.

Mhux qed ngħid li ma kienet qed tagħmel xejn, imma kienet siekta.

Allura jista' jkun li l-MFSA kienet qed tagħmel dan l-irwol ta' għassies, però ma kenitx tidher li qed tagħmlu.

Ma taħsibx li wasal iż-żmien li l-MFSA tagħmel din il-qabża?

Il-Pulizija, pereżempju, saru jagħmluha iktar illum il-ġurnata.

JOHN MAMO: Mhux qed ngħidlek li le, għax it-trasparenza dejjem sabiħa.

Però trid tiftakar li f'awtorità bħall-MFSA hemm ħafna affarijiet li aħjar jinżammu konfidenzjali, imbagħad joħorġu fil-mument opportun.

Ħafna drabi n-nuqqas ta' trasparenza ma jkunx minħabba s-segretezza, imma għax ikun deċiż li, tajjeb jew ħażin, ma tiġix trasmessa, imbagħad eventwalment tkun trasmessa.

Kif qed ngħidu, Pilatus u Satabank kienu żewġ inċidenti sfortunatissimi għal Malta; però f'kuntest internazzjonali kienu żewġ banek żgħar.

Kien hemm il-ħasil tal-flus, bħalma kien hemm ħasil tal-flus f'banek il-Latvja, il-Ġermanja, l-Ingilterra u kullimkien.

Naf li ħafna nies ma jeħdux pjaċir biha, però kien hawn daqsxejn ta' echo chamber, fis-sens li jidher artiklu hawn Malta u ma jkunx hawn ġurnalisti tal-Wall Street Journal jew tal-Financial Times, imbagħad dak l-artiklu jintbagħat lil ġurnal ieħor, dak il-ġurnal jippubblikah u l-ġurnal Malti jgħid li anke barra qed jitkellmu fuqna, meta fil-verità jkun oriġina minn Malta.

KAROL AQUILINA: Iva, imma din tal-echo chamber, jekk irridu nittraduċuha bil-Malti tfisser li inti qed tgħid li kien hawn esaġerazzjoni, għax echo chamber bil-Malti tfisser li kien hawn esaġerazzjoni, li qed nisimgħu lil xulxin u qed naħsbu li qed jitkellmu ħafna nies.

Taħseb li kien hawn esaġerazzjoni dwar dawn l-affarijiet?

JOHN MAMO: Le, ħalli ngħidlek x'inhi s-sitwazzjoni.

Il-Moneyval u l-IMF kienu ilhom inkwetati fuq l-istrutturi ta' awtorizzazzjoni, superviżjoni u infurzar.

Probabbilment kien hemm f'pajjiżi oħrajn ukoll, imma dawk kienu hemm.

Meta mbagħad Malta daħlet fl-aħbarijiet għal numru ta' affarijiet li mhumiex tal-MFSA, Pilatus u Sata ħadu riżonanza li ma kienux jieħdu normalment.

KAROL AQUILINA: Se nagħmel l-aħħar mistoqsija.

Din il-mistoqsija nagħmilha lil kull min jiġi quddiem dan il-Kumitat.

Mhux qed nagħmilha lilek biss, imma nagħmliha lil kulħadd.

Hemm xi ħaġa li tħoss li fil-ħajja personali tiegħek, fil-ħajja pubblika tiegħek jew fil-funzjoni li taqdi tista' timbarazza lilek, lil dan il-Kumitat li qed jagħti parir dwarek, lil min qed jaħtrek jew lill-MFSA?

Hemm xi ħaġa li tħoss li għandek tgħidilna?

Qed ngħidha b'mod ġenerali.

JOHN MAMO: Qed nidħak għax ma naħsibx li triduni ngħidilkom l-affarijiet personali wkoll.

KAROL AQUILINA: Jien dejjem nagħmilha din il-mistoqsija.

Mhux qed ngħidlek biex tgħidha issa, imma hemm modi differenti kif tiġbed l-attenzjoni dwar xi ħaġa.

JOHN MAMO: Qatt ma kelli fama ta' xi qaddis hawn Malta, imma dejjem għext ħajja normali; ħadt pjaċir, ħdimt u kelli karriera mhux ħażin.

Naħseb li dan hu l-aħħar inkarigu li se jkolli.

Anke ġuri għamilt.

KAROL AQUILINA: Grazzi.

IĊ-CHAIRPERSON: Grazzi, Prof. Mamo.

Hawn iktar mistoqsijiet?

Nitolbok biex tirtira ftit mill-kamra sakemm il-Kumitat jiddiskuti dwar din il-ħatra.

Prof. John Mamo ħareġ mill-Kamra tal-Kumitat.

(Diskussjoni off mic.)

IĊ-CHAIRPERSON: L-Onor.

Karol Aquilina, jekk jogħġbu, jagħti spjegazzjoni dwar kif se tivvota l-Oppożizzjoni.

KAROL AQUILINA: Sur President, kif diġà kelli l-opportunità li nispjega lill-Kumitat, bħala Oppożizzjoni rridu nfakkru li tliet snin ilu tajna vot favur li Prof. Mamo jmexxi l-MFSA.

Issa għaddew tliet snin u ma jidhrilniex li matul dawn it-tliet snin l-affarijiet imxew 'il quddiem, anzi nħoloq pattern ta' każ wara l-ieħor li għamlu ħsara lill-MFSA u lill-pajjiż.

Dan nafuh fil-kuntest tal-affarijiet kollha li ġraw, li wħud minnhom issemmew hawnhekk u wħud minnhom huma magħrufa pubblikament.

Allura llum m'aħniex f'pożizzjoni li nivvotaw favur il-ħatra ta' Prof. Mamo biex ikompli fl-MFSA.

Irrid ngħid ukoll li skont il-liġi, dan il-Kumitat mhux biss għandu l-funzjoni li jagħmel l-iskrutinju qabel ma ssir il-ħatra, imma fuq suġġeriment li konna għamilna bħala Oppożizzjoni, qabel ma tiġi mġedda l-ħatra jrid isir skrutinju abbażi ta' dak li jkun wettaq fil-ħatra matul is-snin preċedenti.

Allura aħna qegħdin nieħdu din id-deċiżjoni f'dak il-kuntest ukoll.

IĊ-CHAIRPERSON: L-Onor.

EMANUEL MALLIA: Din hija l-pożizzjoni tal-Onor.

Aquilina jew tat-tliet membri tal-Oppożizzjoni?

KAROL AQUILINA: Bħala Oppożizzjoni.

IĊ-CHAIRPERSON: L-Onor.

Aquilina spjega l-pożizzjoni tal-Oppożizzjoni f' dan il-Kumitat.

Il-mistoqsija hija l-ħatra proposta tal-Prof.

John Mamo bħala Chairperson tal-Awtorità għas-Servizzi Finanzjarji ta' Malta.

IĊ-CHAIRPERSON: Qed tintalab votazzjoni li, skont il-ftehim milħuq, se tittieħed issa stess.

L-Onor.

Joe Mizzi

L-Onor.

Il-ħatra proposta għaddiet.

IĊ-CHAIRPERSON: Nitlob lil Prof. Mamo jidħol lura fil-kamra.

Prof. John Mamo daħal lura fil-Kamra tal-Kumitat.

IĊ-CHAIRPERSON: Professur Mamo, dan il-Kumitat qabel li għandu jagħti parir favur it-tiġdid tal-kariga tiegħek bħala Chairperson tal-Awtorità għas-Servizzi Finanzjarji ta' Malta skont kif ipprovdut fis-subartikolu 38(5) fit-Tielet Taqsima tal-Ħames Skeda tal-Att dwar l-Amministrazzjoni Pubblika.

Skont l-istess provvediment, il-parir tal-Kumitat, flimkien mal-Minuti tal-laqgħa, se jintbagħtu lill-Ministru għall-Finanzi u x-Xogħol.

Nirringrazzjawk u nawgurawlek ħafna xogħol għal Malta.

SMIGĦ FIR-RIGWARD TAN-NOMINA TA' DR GAVIN GULIA GĦALL-ĦATRA TA' CHAIRMAN TAL-AWTORITÀ MALTIJA GĦAT-TURIŻMU

IĊ-CHAIRPERSON: Ngħaddu għan-nomina ta' Dr Gavin Gulia bħala Chairman tal-Awtorità Maltija għat-Turiżmu (MTA).

Nistieden lil Dr Gulia jingħaqad magħna fil-Kumitat.

Dr Gavin Gulia daħal fil-Kamra tal-Kumitat.

IĊ-CHAIRPERSON: Dr Gulia, nilqgħek magħna u nirringrazzjak talli qiegħed fostna f'dan il-Kumitat.

Dan il-Kumitat huwa mwaqqaf permezz tal-Att li jemenda l-Att dwar l-Amministrazzjoni Pubblika, u skont l-artikolu 48B(4) ta' dan l-Att, il-Membri tiegħu jistgħu jagħmlulek mistoqsijiet supplimentari relatati mal-mistoqsijiet oriġinali li kull naħa kellha d-dritt liberu li tibgħat.

Ninformak li skont l-artikolu 38(2) tal-Att dwar l-Amministrazzjoni Pubblika, il-mistoqsijiet u t-tweġibiet għandhom isiru pubbliċi, jekk kemm-il darba l-kumitat ma japprovax xort'oħra.

Ninformak ukoll li din il-laqgħa qiegħda tiġi video streamed live fuq il-website tal-Parlament, u se tiġi mxandra fuq l-istazzjon tat-televiżjoni tal-Parlament fi stadju ulterjuri.

Dr Gulia, nitolbok tintroduċi lilek innisfek u tgħidilna fil-qosor l-esperjenza tiegħek fil-kariga li kont tokkupa bħala Chairman tal-MTA.

DR GAVIN GULIA: Sur President, kif diġà spjegajt fit-tweġibiet għall-mistoqsijiet li saruli min-naħa tal-Membri tal-Gvern u min-naħa tal-Membri tal-Oppożizzjoni, jien kont ili Chairperson tal-MTA għal dawn l-aħħar seba' snin, minn Mejju 2013 sakemm irriżenjajt ġimagħtejn ilu.

Nista' ngħid li matul dan il-perjodu, l-industrija tat-turiżmu esperjenzat tkabbir enormi, bla preċedent, tant li minn sena għall-oħra kien hemm żieda fin-numru ta' turisti li żaru pajjiżna.

Biżżejjed ngħid li meta jien ħadt l-industrija tat-turiżmu f'idejja fl-2013, fl-2012 Malta kienet irċeviet 1.4 miljun turist.

Qed inqabbel mal-2012, għax jien ħadt din il-kariga fl-2013 u bl-ebda riflessjoni fuq dak il-perjodu.

Anzi rrid ngħid – u dan huwa magħruf u ppubblikat – li l-industrija tat-turiżmu matul l-aħħar għaxar snin, u mhux biss fis-seba' snin li jien kont Chairperson, erperjenzat tkabbir, li mbagħad wara l-2013 kien iktar aċċellerat.

Tant huwa hekk li, kif kont qiegħed nispjega, meta ħadt l-industrija tat-turiżmu f'idejja, kienet qed tirċievi 1.4 miljun turist, u sal-aħħar tal-2019, qabel ma faqqgħet il-pandemija, konna lħaqna l-ammont ta' 2.75 miljun turist lejn pajjiżna.

Huwa tajjeb li ngħid ukoll li kieku ma kienx għall-pandemija, kien hemm indikazzjonijiet ċari li anke fl-2020 seta' kellna tkabbir, għax l-ewwel kwart tal-2020 kien l-aqwa kwart minn kull żmien.

Meta x-xitwa tkun tajba, imbagħad tilħaq l-Għid u s-sajf, allura konna mexjin lejn record ieħor; imbagħad sfortunatament inqala' dak li nqala' u llum ninsabu f'din is-sitwazzjoni.

Matul il-presidenza tiegħi, żammejt rapporti tajbin mal-istakeholders tal-industrija.

Irrid ngħid li s-suċċess fil-qasam tat-turiżmu, kemm qabel l-2013 u kif ukoll wara, huwa dovut għas-sinerġija kbira li hemm bejn l-istakeholders kollha, mhux biss fl-MTA, imma anke mill-MIA li naħdmu fil-qrib magħhom minħabba r-rotot.

Il-konnettività hija importanti ħafna, anzi hija ċavetta għas-suċċess.

Hemm ukoll stakeholders oħrajn, bħall-MHRA li jirrappreżentaw il-leisure industry.

Fil-Malta Enterprise jidhirli li hemm iċ-Chamber of Commerce, li qegħdin fuq il-Bord ex-officio, però fl-MTA hemm firxa ta' rappreżentanza mis-settur privat, tant li hemm rappreżentant mill-MHRA, hemm rappreżentant mill-Federated Association of Travel and Tourism Agents (FATTA) – li huma outgoing, imma jagħmlu incoming ukoll – hemm il-Gozo Tourism Association (GTA), hemm l-MIA per eccellenza u hemm setturi oħrajn.

Mill-2013 'l hawn jien ippresedejt diversi bordijiet, tant li naħseb li tlift il-kont għax prattikament kull sena kien jinbidel xi ħadd, però kienu jerġgħu jiġu kkonfermati, allura ħafna nies li jirrappreżentaw is-settur privat huma kważi l-istess nies, jew inkella, pereżempju, f'sena waħda jkunu qed jirrappreżentaw lill-MHRA, imbagħad is-sena ta' wara jiġi xi ħadd ieħor jipprappreżenta lill-MHRA u dak li kien jirrappreżenta lill-MHRA jiġi min-naħa tal-Gvern.

Hemm ħafna esperti fil-qasam tat-turiżmu li mhux kemm taqbad u ma terġax tappuntahom, għax huma nies validi ħafna, taw kontribut u kienu parti minn dan is-suċċess, u allura huwa tajjeb li wieħed jagħmel tapping.

IĊ-CHAIRPERSON: Grazzi.

Issa ngħaddu għall-fażi tal-mistoqsijiet supplimentari.

Kull Membru jista' jistaqsi kemm irid mistoqsijiet sakemm ikunu relatati mal-mistoqsija oriġinali.

L-Onor.

KAROL AQUILINA: Dr Gulia, bħala Oppożizzjoni ppreżentajnilek numru ta' domandi.

Se nirreferik għad-domanda numru 6, li taqra hekk:

"Tista' tindika jekk l-MTA tgħaddix parti mill-baġit tagħha lill-Air Malta plc?"

Inti weġibt:

"Jien m'għandix aċċess għal tali informazzjoni.

F'kull każ, l-informazzjoni mitluba hija kummerċjalment sensittiva u m'iniex awtorizzat li nagħti tagħrif."

Inti favur li kieku tingħata din l-informazzjoni jew le?

DR GAVIN GULIA: Ma nistax nagħtiha.

L-ewwel nett, bħalissa m'iniex qiegħed fl-MTA, u allura m'għandix aċċess biex inġib din l-informazzjoni.

KAROL AQUILINA: Tista', jekk tkun Chairperson tal-MTA.

DR GAVIN GULIA: Imma jekk inkun Chairperson tal-MTA!

Ħalli nwieġbek għat-tieni parti.

Meta konna quddiem il-Public Accounts Committee fl-2020, dan ukoll ma tajniehx, anke meta jsiru mistoqsijiet parlamentari ma jingħatax, imma tiġi dejjem l-istess risposta.

Biex inkun ċar, inkun qed niżvela informazzjoni kummerċjalment sensittiva, għax apparti l-MTA, hemm il-linji tal-ajru nfushom.

Ġustament, inti għamiltli l-istess mistoqsija għal-linji tal-ajru l-oħrajn u mhux biss għall-Air Malta, imma jien ma nistax niżvela din l-informazzjoni, għax tista' tiġi preġudikata l-linja tal-ajru.

Aħna nagħmlu marketing activities mal-linji tal-ajru, li tkun promozzjoni tar-rotot, imma fuq quantum u kemm ngħaddu, ma nistax ngħid.

Jiddispjaċini.

KAROL AQUILINA: Qiegħed nifhem li jekk dan il-Kumitat japprova l-ħatra tiegħek, xorta ma tkunx propens li tagħti din l-informazzjoni.

DR GAVIN GULIA: Inkun irrid nikkonsulta mal-Bord u mal-eżekuttiv tal-MTA.

Bħalissa ma nifformax parti mill-Bord.

KAROL AQUILINA: X'inhi l-pożizzjoni personali tiegħek?

DR GAVIN GULIA: Spjegajt li kieku nixtieq, imma ma nistax.

Hemm affarijiet oħrajn li mhux biss ikunu tal-linji tal-ajru, imma jkunu ta' natura kummerċjalment sensittiva, li jekk niżvelahom inkun irresponsabbli u nista' nippreġudika l-linja tal-ajru u kwalunkwe ħaġa oħra.

Fejn nista' nagħti l-informazzjoni, nagħtiha.

Otherwise, ma nipprekludikx milli tagħmel mistoqsijiet u jwieġbuk l-eżekuttiv tal-MTA jew min qiegħed hemmhekk bħalissa.

KAROL AQUILINA: Mistoqsija numru 8 kienet tgħid hekk:

"Tista' tgħid min huma l-persuni li, matul iż-żmien li inti servejt bħala Chairperson tal-MTA, servew bħala konsulenti tal-istess Awtorità?"

DR GAVIN GULIA: Ara kieku tiġi mistoqsija parlamentari, dik il-mistoqsija mhux jien inweġibha, imma ngħadduha lit-taqsimiet u lid-direttorati kollha, bħal, pereżempju, marketing, product, eċċ., imbagħad jagħtuna r-risposti huma.

Kultant, biex tagħti risposta teħtieġ iż-żmien, għax il-mistoqsija qiegħda mifruxa tul il-perjodu kollu.

Mhux qed nipprova nevita r-risposta; jien dejjem nagħtik ir-risposta, imma bħalissa m'għandix aċċess.

KAROL AQUILINA: Inti spiċċajt minn Chairperson tal-MTA ġimgħatejn ilu.

DR GAVIN GULIA: Hekk hu.

KAROL AQUILINA: Ġimgħatejn ilu lil min kellek bħala konsultenti tal-MTA?

Taf tgħidli?

DR GAVIN GULIA: Jista' jkun li ġieni f'moħħi xi ħadd, imma ma nistax nagħtiha dik l-informazzjoni.

KAROL AQUILINA: Għalfejn?

DR GAVIN GULIA: Għax inkun qiegħed nonqos lill-MTA.

KAROL AQUILINA: Naqblu li l-konsulenti huma mħallsin minn fondi pubbliċi?

DR GAVIN GULIA: Mis-sussidju li jkollha l-MTA.

KAROL AQUILINA: Allura x'inhi d-diffikultà li jekk qed jintużaw fondi pubbliċi biex jitħallas xi ħadd ...?

DR GAVIN GULIA: Għax m'iniex fl-MTA bħalissa.

Mhuwiex xi sigriet statali dak.

DR GAVIN GULIA: Jekk għandek lil xi ħadd f'moħħok għidli.

KAROL AQUILINA: Ma nistax ngħidlek, għax m'iniex fl-MTA!

Lanqas wieħed ma taf?

DR GAVIN GULIA: Iva, għandi f'moħħi, imma m'hemm xejn irregolari.

KAROL AQUILINA: Mhux qed ngħidlek irregolari.

DR GAVIN GULIA: Forsi qed tagħmel dik l-allużjoni.

DR GAVIN GULIA: Intqalu ħafna affarijiet fuq l-MTA, anke fuq il-midja, li lili weġġgħuni.

KAROL AQUILINA: Dr Gulia, fl-ebda ħin m'għidt hekk jien.

Ma nistax nagħti dik l-informazzjoni.

M'iniex qiegħed fl-MTA u m'għandix aċċess għal tali informazzjoni.

Inħoss li m'għandix niżvelaha, anke jekk għandi lil xi ħadd f'moħħi.

IĊ-CHAIRPERSON: Onor. Aquilina, dik hi r-risposta tiegħu, ma jistax jagħti informazzjoni.

Dr Gulia, ħadniha l-pożizzjoni tiegħek.

KAROL AQUILINA: Nirreferik għall-mistoqsija numru 9, fejn jien staqsejtek hekk:

"Tista' tispjega xi ftehim kellek mal-Prim Ministru dwar l-elezzjoni każwali biex jimtela l-post ta' Membru Parlamentari fis-Seba' Distrett Elettorali li tbattal wara r-riżenja tal-Onor.

Edward Scicluna?"

Inti weġibtni:

"Jien ma kelli l-ebda ftehim mal-Prim Ministru, kif issuġġerejtli fil-mistoqsija.

Nirreferik għad-dikjarazzjoni li għamilt fil-Kamra tar-Rappreżentanti nhar it-Tlieta, 13 ta' Jannar 2021."

Tista' tispjega kif ġraw l-affarijiet, ħalli nkunu ċari?

Jien ħriġt għal dik l-elezzjoni bil-volontà libera tiegħi.

Intqal ħafna fuq il-midja li jien kelli pressjoni mill-Prim Ministru biex noħroġ.

L-ewwel nett, lili ma jippressani ħadd.

Jien nagħżel jekk noħroġx jew le.

Jien kelli d-dritt li nikkontesta bye election bħalma kellu d-dritt Charles Azzopardi u bħalma kellu d-dritt Jeffrey Pulicino Orlando.

Għamilt riflessjoni fit-tul, anke wara li ħareġ ir-writ, imbagħad finalment ħassejt li għandi nikkontesta, u kkontestajt mingħajr ma kelli l-ebda indħil mingħand ħadd, lanqas mingħand il-Prim Ministru.

Ma kelli l-ebda pressjoni ta' xejn.

Kont sorpriż, għax l-alfabett jaf jaħdem favurik, u tlajt jien.

Biex nitkellem biċ-ċar: għidt li wara seba' snin se nirritorna fil-Parlament, imma mbagħad bagħat għalija l-Prim Ministru u qalli: Gavin, jien aprezzajt li inti ħriġt għal dik l-elezzjoni, kif inhu dritt tiegħek li toħroġ.

Però jien nixtieq li inti tkompli l-ħidma tiegħek fl-MTA.

Qalli: Inti ġej minn seba' snin ta' suċċess.

Ninsabu f'mument kruċjali u diffiċli, u nixtieq li inti tkompli tħares l-implimentazzjoni tal-istrateġija.

Fil-fatt, jien irriżenjajt fi żmien meta l-istrateġija lestejnieha.

Konna ilna naħdmu fuqha minn xi sena u nofs 'l hawn.

Konna grupp min-naħa tal-Gvern, min-naħa tal-Ministeru għat-Turiżmu u l-Ħarsien tal-Konsumatur (MTCP), u dawk in-nies bravi ħafna li hemm fl-MTA – li minn hawnhekk insellmilhom – għax irrid ngħid li minkejja li l-aqwa suċċess sar meta kont Executive Chairman għal sentejn fuq xulxin – li kienu l-aħħar sentejn – hemmhekk hemm nies formidabbli, li kienu hemmhekk minn qabel l-2013, biex nitkellem ċar.

Il-Prim Ministru qalli li jxtieqni nkompli f'dik il-ħidma.

Ifhimni, l-ewwel nett onorani li qalli hekk.

He endorsed my work at MTA u tani ċertifikat għal dak li għamilt, anke matul is-sena li ilna fil-pandemija, għax aħna bqajna naħdmu bil-galbu, kemm fuq marketing u kif ukoll fuq reklamar.

Fejn naraw li fadlilna l-flus, ma narmuhomx, imma noqgħodu nidhru fil-wiċċ billi nużaw Instagram, Facebook u online travel agents.

Hemmhekk ma tantx tiġik għalja; però mbagħad meta ġara dak li ġara qabel is-sajf u xammejna li l-ajruport kien se jiftaħ – għax aħna konna l-ħin kollu attenti biex naraw meta l-politiċi se jiddikjaraw li se jiftaħ l-ajruport – għafasna l-gass biex kemm jista' jkun nirreklamaw lil pajjiżna.

Bħalissa qegħdin nistennew ukoll.

KAROL AQUILINA: Erġa' lura, għax tlaqt 'il bogħod.

Inti għidt li ltqajt mal-Prim Ministru u tkellimt miegħu.

DR GAVIN GULIA: Għal mument insejt il-mistoqsija oriġinali.

Jien aċċettajt.

KAROL AQUILINA: Iltqajt mal-Prim Ministru u ftehemtu li tirriżenja minn ...

DR GAVIN GULIA: Ma jien qed jiżvela xejn differenti minn dak li ddikjarajt fil-Parlament.

Qed nikkonferma, u dħalt naqra iktar fid-dettall ta' dak li għidt.

KAROL AQUILINA: Mal-Prim Ministru inti ftehemt li tirriżenja minn Deputat u terġa' ssir Chairperson tal-MTA.

DR GAVIN GULIA: Hu stedinni, u jien aċċettajt.

KAROL AQUILINA: Però inti tifhem li huwa etikament skorrett ħafna li jkollok diskussjoni mal-Prim Ministru biex tirriżenja u jaħtrek xi mkien ieħor?

Ma tħossx li dan hu abbuż ta' pożizzjoni?

Li inti tinħatar Deputat u tirriżenja biex tbattal is-siġġu ħalli l-Prim Ministru jkun jista' jagħmel co-option, imbagħad hu min-naħa l-oħra jpattilek billi jerġa' jaħtrek Chairperson tal-MTA – ma tħossx li hija ħażina u mġiba skorretta?

DR GAVIN GULIA: Le, u se ngħidlek għalfejn.

L-ewwel nett, lili kulħadd jafni, anke intom.

Jien ma nagħmilx kundizzjonijiet lill-Prim Ministru.

Jien kont l-MTA u l-Prim Ministru talabni biex nibqa' l-MTA – u jekk ikollkom il-pjaċir li terġgħu tappuntawni, nerġa' nkun qiegħed l-MTA.

Ma nkun qed nieħu xejn iktar jew differenti minn dak li kelli ġimagħtejn ilu.

Huwa pjaċir tiegħi li mmur l-MTA għax, kif spjegajt, hemm nies favolużi u bravissimi li hija xi ħaġa sabiħa li taħdem magħhom.

KAROL AQUILINA: Ma tħossx li l-mod kif saret kien skorrett?

Jien ma nixtieqx nagħmel paraguni odjużi.

Daqshekk għandi xi ngħid.

Il-persuna li kont se nsemmi nafha bħala persuna integra, hija minn Ħaż-Żebbuġ u m'għandix għalfejn noqgħod nagħmel paraguni.

Għidt biżżejjed u fhimtuni.

Ngħaddu għal mistoqsija numru 10, fejn jien staqsejtek hekk:

"Tista' tispjega kif inhija aċċettabbli n-nomina tiegħek sabiex isservi bħala Chairperson tal-MTA fid-dawl tal-konklużjonijiet tal-Kummissarju għall-iStandards fil-Ħajja Pubblika fir-rapport intitolat: Abbuż ta' poter fil-ħatra tal-eks-ministru Konrad Mizzi bħala konsulent mal-Awtorità tat-Turiżmu ta' Malta?"

Inti weġibt hekk:

"B'referenza għall-kummenti li għamel il-Kummissarju għall-iStandards fil-Ħajja Pubblika, il-każ Nru 22 jispjega li meta l-Kummissarju stess qal li jien ma kontx soġġett għall-investigazzjoni tiegħu u ma kien hemm ebda kundanna fil-konfront tiegħi.

Il-Kummissarju għamel xi kummenti fuq spekulazzjonijiet li għamel huwa stess u li, fil-fehma tiegħi, huma totalment gratwiti u bla ebda fundament fattwali."

Se naqralek x'qal il-Kummissarju fir-rapport tiegħu, fil-parti tal-konklużjonijiet tiegħu, f'punt numru 50:

"Ma nistax ma nikkummentax dwar l-irwol tal-Kap Eżekuttiv tal-MTA u taċ-Chairman tal-Awtorità ..."

Biex inkunu ċari, bħala Kap Eżekuttiv, qed nirreferu għas-Sur Buttigieg, u bħala Chairman qed nirreferu għal Dr Gulia.

"… għalkemm dawn mhumiex parti mill-investigazzjoni tiegħi.

Fil-fehma tiegħi, meta l-Kap Eżekuttiv irċieva l-istruzzjoni mingħand il-Prim Ministru ..."

Hawn qed nirreferu għal Dr Joseph Muscat.

"… messu rreferieha liċ-Chairman u talab direzzjoni mingħandu dwar kif għandu jimxi.

Jekk il-Kap Eżekuttiv lanqas informa liċ-Chairman bl-istruzzjoni tal-Prim Ministru, irrenda ruħu kompliċi fit-tixjin tal-Bord li suppost kien leali lejh.

Jekk mill-banda l-oħra huwa informa liċ-Chairman, ..."

DR GAVIN GULIA: Spekulazzjoni oħra din.

"… iżda dan ħalla kollox għaddej, ifisser li ċ-Chairman m'għamel xejn biex isostni l-pożizzjoni tal-Bord.

Donnu kien kuntent li jinqabeż basta ma jkollux jerfa' responsabbiltà.

Fl-ittra tiegħu iċ-Chairman ma jgħidx meta sar jaf bil-kuntratt, iżda ma jindikax li ħa xi azzjoni anki meta l-eżistenza tal-kuntratt ġiet żvelata.

Sew iċ-Chairman u sew il-Kap Eżekuttiv ma jidhrux li ħadu xi azzjoni biex jissalvagwardaw il-liġi u jibżgħu għall-fondi pubbliċi, u b'hekk naqsu mir-responsabbiltà tagħhom.

Biex jinżammu standards għolja fil-ħajja pubblika hemm bżonn li persuni f'karigi simili ma joqgħodux għal kollox."

Infakkar li l-Kummissarju mhuwiex kwalunkwe persuna.

Huwa uffiċjal ta' dan il-Parlament, maħtur minn dan il-Parlament.

DR GAVIN GULIA: Ma jfissirx li jien naqbel miegħu, u għandi d-dritt ngħid l-opinjoni tiegħi.

Hu weġġagħni u ddiżappuntani ħafna.

KAROL AQUILINA: Mhux qed ngħidlek li trid taqbel miegħu bilfors: anzi qed nassumi li ma taqbilx miegħu.

Jien irrid nipprova nifhem x'ġara eżattament, biex nara jekk inti mxejtx b'mod korrett jew le.

Biex nippruvaw niċċaraw din is-sitwazzjoni, inti meta sirt taf b'dan il-kuntratt?

KAROL AQUILINA: Jien sirt naf mill-midja.

DR GAVIN GULIA: Meta ħarġet fil-pubbliku.

KAROL AQUILINA: Dak għalik kien aċċettabbli jew le?

DR GAVIN GULIA: Hemm distinzjoni bejn l-eżekuttiv u l-Bord.

Fl-artiklu 4 tal-Kap 409 hemm il-funzjonijiet tal-Bord.

Il-funzjonijiet tal-Bord huma macro.

Din ħadd ma fehemha jew ħadd ma jrid jifhimha li l-Bord ma jimmaniġġjax lill-MTA.

Il-Bord m'għandux rwol amministrattiv jew maniġerjali.

Il-Bord tal-MTA għandu l-funzjonijiet – kieku hawn il-liġi hawnhekk, nurihielkom – li jagħti pariri lill-Gvern fuq turiżmu, fuq kif jista' jtejjeb l-industrija tat-turiżmu … hemm madwar seba' funzjonijiet, inkluż il-marketing, li huwa f'idejn l-eżekuttiv ukoll.

Għandna Kap Eżekuttiv, għax jekk noqgħodu niddeċiedu aħna x'tenders joħorġu u x'marketing isir, m'hemmx lok għal Kap Eżekuttiv, u allura jien awtomatikament insir Executive Chairman.

Fil-fatt kont, imma provviżorjamvent, għax ma kienx hemm Kap Eżekuttiv.

Inċidentalment, provviżorjament kont fl-aqwa sentejn tal-industrija tat-turiżmu.

Għalhekk nemmen li għandi l-abbiltà li nkompli mmexxi din l-industrija.

Fuq il-mistoqsija li għamiltli, jien sirt naf dakinhar li saret pubblika.

Hawnhekk jiddispjaċini ngħid li l-Kummissarju naqas mill-istandards tiegħu – intom l-avukati tifhmuha din, audi alteram partem – għax huwa ta process view u lili ma staqsinix.

Mela dan iddeċieda każ fuq mistoqsija waħda fejn staqsieni jekk kienx hemm direzzjoni mill-Prim Ministru sabiex ingħata dan il-kuntratt.

Dik kienet il-mistoqsija, u mhux jekk kontx naf.

Jien kont leali lejn il-mistoqsija u weġibt lealment, la inqas u lanqas iktar.

Għidtlu li wara li għamilt il-verifiki mal-Kap Eżekuttiv – kieku kont naf jien, dan ex factum, dak li weġibt jien u għalhekk hija unfair – il-Kap Eżekuttiv ikkonferma li kellu direzzjoni mingħand l-eks-Prim Ministru Joseph Muscat.

Ma kont qed niżvela xejn, għax dan ħareġ fil-pubbliku.

Dak li weġibt jien.

Jien kont qed nistenna li dan kien se jerġa' jibgħat għalija, jew jistaqsini xi mistoqsija oħra, imma ma rċevejt xejn iktar.

Imbagħad, f'daqqa waħda ħarġet id-deċiżjoni.

Fid-deċiżjoni bħala skuża qal: Għax lili ma qallix jekk kienx jaf jew le.

Skużi, jekk inti tistaqsini jekk soqtx Mini Minor u jien ngħidlek li ma soqthiex din il-Mini Minor, imbagħad ma tistax tgħidli jekk soqtx Volkswagen, la ma staqsejtnix!

Din għalija hija ħażina ħafna.

Lili personali weġġagħni, u aħna bħala avukati, mingħajr l-ebda nuqqas ta' rispett lejn l-Onor.

Membri, nifhmu li trid tkompli tistaqsi.

Almenu kont qed nistenna li jistaqsini mistoqsija oħra u jgħidli: Imma inti kont taf b'din tal-Prim Ministru u li kkonfermalek il-Kap Eżekuttiv?

U jien kont inwieġeb li ma kontx naf.

Jien sirt naf fil-mument li saret pubblika.

Qed nikkonsidra ħafna affarijiet, inkluż … ara, aħjar ma ngħid xejn!

Għax weġġagħni … U dwar ir-rimedji li ttieħdu?

Irrexindejtu l-kuntratt, u lanqas staqsieni biss x'għamilt!

Assuma, qisu arbitru, li jien ma ħadtx azzjoni.

Kulħadd jaf li ġie rexiss il-kuntratt ġurnata wara.

Kif jiġi jgħid hekk?

Ried iċappasni.

U se ngħidlek ħaġa oħra.

Meta rċevejt l-email biex inwieġeb il-mistoqsija, hu qalli: Inti m'intix soġġett għall-investigazzjoni tiegħi.

Qalli wkoll li l-liġi lanqas biss tapplika għalija, għax tapplika biss għall-Ministri u għas-Segretarji Parlamentari.

Mela, mnejn sa fejn inti, la lanqas għandek il-ġurisdizzjoni u l-kompetenza biex tiġġudikani, wara li għamilt dik l-analiżi kollha fuq l-eks-Prim Ministru Joseph Muscat, eċċ, kellek tagħmel paragrafu fl-aħħar u tagħmel il-kummenti?

Tista' timmaġina kieku tkunu avukati, tmorru quddiem imħallef, tippreżentaw ċitazzjoni taċ-Ċivil quddiem il-Qorti Kriminali, il-Qorti Kriminali tgħid lill-ieħor biex ma jweġibx għax mhijiex kompetenza tiegħu, imbagħad però, wara li jgħidlek li m'intix soġġett għall-investigazzjoni u li l-liġi ma tapplikax għalik, eċċ, jgħaddilek il-kummenti wkoll!

Mur ġib ikollna dik is-sistema aħna.

Bir-rispett kollu, il-Kummissarju għall-iStandards għandu kompetenza kważi ġudizzjarja.

Allura mnejn sa fejn jagħmel ħaġa li l-imħallfin qatt ma naf li għamluha, u nimxu bl-istess prinċipji tal-ġustizzja naturali, meta inti għandek tribunal kważi ġudizzjarju bħal tal-qrati?

Għalhekk weġġagħni, u issa nirringrazzjak talli għamiltli din il-mistoqsija, għax lili ħadd ma bagħat għalija, kanqas il-Kumitat tal-iStandards ma bagħat għalija biex tiġi ċċarata din.

Bagħatli email b'mistoqsija li m'għandhiex x'taqsam u qabad u assuma hekk dan, fuq spekulazzjoni.

Jiddispjaċini li l-Kummissarju għall-iStandards naqas mill-istandards tiegħu.

Ngħidha bl-ikbar responsabilità u għandi kull dritt li ngħidha, għax is-saltna tad-dritt tinkludi d-dritt tal-espressjoni.

U jien ili naqla' ġo fija.

KAROL AQUILINA: Jidher li tajtek l-opportunità.

DR GAVIN GULIA: Nirringrazzjakom talli għamiltuha din il-mistoqsija.

IĊ-CHAIRPERSON: Grazzi tat-tweġiba u l-ispjegazzjoni tiegħek.

L-Onor.

KAROL AQUILINA: Ma tħossx li mhuwiex aċċettabbli li f'awtorità pubblika ta' din in-natura, huwa nuqqas li titħalla sitwazzjoni fejn iċ-Chairperson u l-Bord ma jkunux jafu li l-eks-Ministru għat-Turiżmu ta' ftit jiem qabel ikun ingħata kuntratt ta' tmenin elf ewro?

Kif tista' taċċetta …

DR GAVIN GULIA: Kif spjegajt qabel, il-Kap Eżekuttiv m'għandu l-ebda obbligu li jinforma lill-Bord tal-MTA, għax il-funzjoni tal-Bord tal-MTA mhijiex dik.

Id-deċiżjonijiet li jittieħdu jeħodhom il-Kap Eżekuttiv u l-Bord tal-management.

Din jgħiduhielek il-membri tal-Bord stess.

Dak hu qed jgħid hekk.

KAROL AQUILINA: Ħalli naqralek.

Mhux hekk biss qal il-Kummissarju, imma qal ħafna affarijiet oħra.

Issa jien inzertajt Membru tal-Kumitat, kif inhu l-Onor.

Mifsud Bonnici, jiġifieri naf ftit il-każ mhux ħażin.

F'punt numru 51 tal-konklużjonijiet tiegħu, il-Kummissarju jgħid hekk:

"Hija prattika ħażina li ministru jaqbeż il-bord tat-tmexxija ta' entità u jagħti direzzjonijiet lill-impjegati li suppost għandhom jobdu l-bord, anke fejn jgħodd l-artikolu 6 (1) tal-Kap.

Din il-prattika tmur kontra kull prinċipju ta' governanza tajba u tagħti lok għall-abbuż.

L-awtorità tal-bord tkun qed tinġieb fix-xejn, u l-membri tal-bord jistgħu jsibu ruħhom f'sitwazzjoni fejn ikollhom iwieġbu għal deċiżjonijiet irregolari ta' ħaddieħor."

Ma taqbilx miegħu li dan huwa każ …

DR GAVIN GULIA: Le, u se ngħidlek għalfejn.

Meta fl-2013 kont Chairperson tal-MTA għall-ewwel darba, Dr George Hyzler kien Membru tal-Bord tal-MTA – kien Direttur.

Ma nafx lil min kien jirrappreżenta, imma hu jaf li ma nagħmluhomx dawn l-affarijiet.

L-eżekuttiv dejjem jiddeċiedi hu.

Ma jitilgħux quddiem il-Bord.

Jien kif nista' nikkundanna lill-eżekuttiv jew naqbel ma' Dr Hyzler?

Forsi għax għaddew seba' snin, nesa kif taħdem l-MTA – b'kull rispett imma, ma taħdimx hekk.

Jista' jkun li hemm bordijiet oħrajn li jaħdmu b'mod differenti, imma l-MTA ma taħdimx hekk.

Tant hu hekk li qed jgħid li jien inqast li ma mortx quddiem il-Bord – dato ma non concesso.

Meta skoprejt – għax aħna d-diretturi nitkellmu bejnietna – il-Bord tad-Diretturi skont il-liġi – fil-fatt, qegħdin inbiddluha biex nagħmluha naqra aħjar, għax teħtieġ overhaul u jekk Alla jrid se nagħmluha – il-liġi tagħti d-dritta lid-diretturi kollha tal-MTA – mingħalija jridu jkunu tlieta – u mhux liċ-Chairperson biss li jordna li ssir laqgħa, anke jekk ma nsejjaħhiex jien, sabiex jiddiskuti materja ta' natura urġenti, imma din ma saritx.

Qabel kienet saret, anke taħt iċ-Chairmanship tiegħi f'affarijiet oħrajn, naħseb xi seba' snin ilu.

Jiġifieri d-diretturi użufruwixxew ruħhom minn dak il-poter li għandhom li jsejħu board meeting biex jiddiskutu kwestjoni ta' materja importanti.

KAROL AQUILINA: Dwar dan il-każ, ġrat din il-ħaġa?

DR GAVIN GULIA: Le, ma ġratx, għax jafu …

KAROL AQUILINA: Ma ħassejtx il-bżonn li tgħid: Jien iċ-Chairperson ta' awtorità u qed issir xi ħaġa mhux regolari taħti?

DR GAVIN GULIA: Int għandek fehma u jien għandi oħra.

Jien irrexindejt il-kuntratt.

IĊ-CHAIRPERSON: It-tweġiba tiegħu hi li ħa azzjoni.

KAROL AQUILINA: Il-Bord talab spjegazzjoni?

DR GAVIN GULIA: Le, ma talabx spjegazzjoni.

L-ebda direttur u l-ebda ħadd ma talab spjegazzjoni.

Il-Bord seta', teknikament: imma staqsieni u qed inwieġeb.

KAROL AQUILINA: Il-Bord ingħata spjegazzjoni?

DR GAVIN GULIA: Le, ma kellniex għalfejn.

Individwalment ma kienx hemm laqgħa, imma l-membri tal-Bord nitkellmu bejnietna.

KAROL AQUILINA: Mela qed naqblu li din ma kenitx materja tal-Bord u kien hemm deċiżjoni tal-Kap Eżekuttiv?

KAROL AQUILINA: Tal-Kap Eżekuttiv, għax il-Kap Eżekuttiv tkellem mal-Prim Ministru.

Mhux hekk?

DR GAVIN GULIA: Mhu se niżvela xejn.

Jien ma nistax nistaqsi lil ħaddieħor.

DR GAVIN GULIA: Imma jien hawn quddiemkom u mhux se nwieġeb għal ħaddieħor.

KAROL AQUILINA: Iva, qed naqblu.

Mhux lilek irrid nistaqsi?

Ma nistax nistaqsi lil ħaddieħor.

Inti hawn quddiemna.

Inti ħassart il-kuntratt, però xorta kellek Kap Eżekuttiv li tak dak il-kuntratt.

KAROL AQUILINA: Inti tajt ordni.

Din kontradizzjoni kbira.

DR GAVIN GULIA: Le, jien ħadt ir-responsabilità biex nirrexindi l-kuntratt.

KAROL AQUILINA: Mela kif f'daqqa waħda għandek ir-responsabilità u qabel ma kellekx?

DR GAVIN GULIA: Għax hekk ħassejt li kelli nagħmel.

KAROL AQUILINA: Imma din mhijiex kwestjoni ta' għax hekk.

Jew għandek ir-responsabilità, jew m'għandekx!

Inti qed tgħid li m'għandekx responsabilità.

DR GAVIN GULIA: Dik hi d-deċiżjoni li ħadt, li nirrexindi l-kuntratt.

Il-Kummissarju għall-iStandards fil-Ħajja Pubblika qal li jien ma ħadtx azzjoni, imma jien ħadt azzjoni.

KAROL AQUILINA: Dr Gulia, inti żewġ minuti ilu għadek kif għedtilna li dik id-deċiżjoni ma tappartjenix lilek, għax mhijiex funzjoni tal-Bord.

Qed tgħid li l-Bord m'għandux x'jaqsam, imma l-Kap Eżekuttiv.

Allura kif, f'daqqa waħda, xħin ħarġet fil-pubbliku, qed tgħid li hi deċiżjoni tiegħek?

DR GAVIN GULIA: Ma jżomm lil ħadd mill-Bord tad-Diretturi li, minkejja li hija kwestjoni eżekuttiva, jgħid li jixtieq jisma' lill-Bord.

Jien iddeċidejt u l-Bord tad-Diretturi ma qalu xejn, m'aġixxewx għal dak li ddeċidejt.

KAROL AQUILINA: Mela qegħdin naqblu li d-deċiżjoni …

DR GAVIN GULIA: Id-deċiżjoni kienet waħda ġenerali, kienet politika, jiġifieri l-kuntratt tħassar.

Dik kienet deċiżjoni tiegħi.

KAROL AQUILINA: Dik kienet deċiżjoni tiegħek.

Ħadt xi azzjoni fil-konfront tal-Kap Eżekuttiv minħabba li ngħata dak il-kuntratt?

DR GAVIN GULIA: Le, għax il-liġi ma tagħtinix il-poter u lanqas lill-Bord tad-Diretturi.

Ħares lejn il-liġi: Kapitlu 409 jispeċifika kif jista' jitneħħa membru tal-Bord tad-Diretturi, kif nista' nitneħħa jien, kif jista' jitneħħa direttur, minħabba misbehaviour eċċ., imma fuq il-Kap Eżekuttiv ma jingħad xejn.

KAROL AQUILINA: Kollox sew, imma ma tħossx li kellha tittieħed azzjoni?

DR GAVIN GULIA: Il-Liġi ma tgħid xejn f'dan ir-rigward.

IĊ-CHAIRPERSON: Din hija t-tweġiba ta' Dr Gullia.

Naċċettawha.

Għandek aktar mistoqsijiet, Onor. Aquilina?

KAROL AQUILINA: Se nagħmel mistoqsija ġenerali li nagħmilha lil kulħadd, mhux fil-konfront tiegħek biss.

Hemm xi ħaġa fil-ħajja personali, privata, jew fil-kariga tiegħek li b'xi mod tista' imbarazza lilek, lil dan il-Kumitat li se jagħti parir dwarek, lil min ipproponiek jew lill-Awtorità?

Din jien nistaqsiha lil kulħadd, bħala opportunità.

Mhux qed ngħidlek għidha, imma għidilna jekk għandekx diffikultà fit-tali ħaġa għax kont involut f'xi ħaġa.

DR GAVIN GULIA: Le, inħoss li għandi kondotta tajba.

KAROL AQUILINA: Dik rajnieha qabel.

IĊ-CHAIRPERSON: Dr Gulia, nirringrazzjak.

Hawn iktar mistoqsijiet?

Jekk ma fadallek xejn xi żżid, nitolbok tirtira mill-kamra ħalli l-Membri tal-Kumitat ikunu jistgħu jiddiskutu n-nomina tiegħek.

Dr Gavin Gulia ħareġ mill-Kamra tal-Kumitat.

(Diskussjoni off mic.)

IĊ-CHAIRPERSON: Nirringrazzjakom tad-diskussjoni healthy li kellna.

Kulħadd għandu dritt għall-opinjoni tiegħu.

Nifhem lil l-Onor.

Karol Aquilina jixtieq jispjega kif se tivvota l-Oppożizzjoni.

KAROL AQUILINA: Sur President, kif diġà kelli okkażjoni nispjega f'każ ieħor, aħna nħossu li fid-dawl ta' dak li rriżulta mir-rapport tal-Kummissarju għall-iStandards fil-Ħajja Pubblika, kif ukoll bil-mod kif saru l-affarijiet dwar ir-riżenja u l-ħatra mill-ġdid ta' Dr Gulia bħala Chairperson tal-MTA, ma nħossux li għandna nivvotaw favur, allura se nivvotaw kontra l-ħatra tiegħu.

IĊ-CHAIRPERSON: Grazzi.

Il-mistoqsija hija l-ħatra ta' Dr Gavin Gulia bħala Chairperson tal-Awtorità Maltija tat-Turiżmu.

IĊ-CHAIRPERSON: Qed tintalab votazzjoni li, skont il-ftehim milħuq, se tittieħed issa stess.

L-Onor.

Joe Mizzi

L-Onor.

Il-ħatra proposta għaddiet.

IĊ-CHAIRPERSON: Nitlob lil Dr Gulia jidħol lura fil-kamra.

Dr Gavin Gulia daħal lura fil-Kamra tal-Kumitat.

IĊ-CHAIRPERSON: Dr Gulia, dan il-Kumitat iddeċieda li jagħti parir favur il-ħatra tiegħek bħala Chairperson tal-Awtorità Maltija tat-Turiżmu skont kif provdut fis-subartikolu 38(5) fit-Tielet Taqsima tal-Ħames Skeda tal-Att dwar l-Amministrazzjoni Pubblika.

Skont l-istess provvediment, il-parir tal-Kumitat, flimkien mal-Minuti tal-laqgħa, se jintbagħtu lill-Ministru għat-Turiżmu u l-Protezzjoni tal-Konsumatur.

Nawgurawlek il-ħidma t-tajba u li tkompli tagħmel l-implimentazzjoni u l-ġid f'dan is-settur tant importanti.

DR GAVIN GULIA: Nirringrazzjakom.

IĊ-CHAIRPERSON: Nirringrazzja lill-Onor.

Robert Cutajar, lill-Onor.

Joe Mizzi u l-Onor.

Emanuel Mallia, flimkien mal-Iskrivan tal-Kumitat.

Ix-xogħol tal-lum ġie eżawrit u nerġgħu niltaqgħu meta jkolllna aktar nomini.

Nirringrazzjakom u l-Kumitat huwa aġġornat.

Fis-7.38 p.m. il-Kumitat aġġorna.


KUMITAT PERMANENTI DWAR IL-ĦATRIET PUBBLIĊI

LAQGĦA NRU 19

It-Tlieta, 26 ta' Jannar 2021

IlKumitat Permanenti dwar il-Ħatriet Pubbliċi ltaqa' filbinja talParlament, ilBelt Valletta, fil-5.30 pm.

PREŻENTI

Il-Membri tal-Kumitat li kienu preżenti għal-laqgħa kienu l-Ministru għat-Turiżmu u l-Protezzjoni tal-Konsumatur l-Onor.

Joe Mizzi u l-Onor.

Il-Minuti tal-Laqgħa Nru 18, li saret fl-14 ta' Diċembru 2020, ġew ikkonfermati.

SMIGĦ FIR-RIGWARD TAN-NOMINA TA' DR MARK CAUSON GĦALL-ĦATRA TA' AMBAXXATUR MHUX RESIDENTI TA' MALTA GĦAD-DANIMARKA

Peress li l-Kumitat kien infurmat minn Dr Mark Causon li hu ma kienx jinsab Malta minħabba raġunijiet konnessi ma' COVID-19, ma setax jattendi għal-laqgħa, il-Kumitat għadda għall-item li jmiss fuq l-aġenda.

SMIGĦ FIR-RIGWARD TAT-TIĠDID TAL-KARIGA TAL-PROF.

JOHN MAMO BĦALA CHAIRMAN TAL-AWTORITÀ GĦAS-SERVIZZI FINANZJARJI TA' MALTA (MFSA)

Fil-5.40 pm il-Kumitat stieden lill-Prof.

John Mamo sabiex jidher quddiem il-Kumitat biex isirulu mistoqsijiet supplimentari skont l-artikolu 48B(4) tal-Att dwar l-Amministrazzjoni Pubblika, Kap. 497.

Il-President tal-Kumitat informa lill-Prof.

John Mamo li d-domandi u t-tweġibiet tiegħu ser jiġu ppubblikati ai termini tal-artikolu 38(2) tal-Att dwar l-Amministrazzjoni Pubblika.

Il-Prof.

John Mamo tkellem dwar l-esperjenza tiegħu fl-MFSA bħala Chairman tal-Bord ta' Gvernaturi mill-2018; dwar l-introduzzjoni ta' diversi strutturi u proċeduri ġodda biex tiġi żgurata l-governanza tajba tal-Awtorità, fosthom investiment fir-riżorsi umani, b'mod partikolari l-parti teknoloġika; it-taħriġ tal-impjegati; u xi defiċjenzi fl-istrutturi li ġew identifikati mill-Moneyval u l-IMF u li ġew indirizzati.

Tkellem ukoll dwar it-taħriġ li ngħataw il-ħaddiema tal-MFSA minn persuni barranin, dejjem biex jissaħħaħ l-aspett investigattiv tal-impjegati.

Fost il-mistoqsijiet li sarulu, kien hemm dawk li jirrigwardaw is-sitwazzjoni fis-settur tas-servizzi finanzjarji f'dawn l-aħħar snin u ħidmet l-eks Chief Executive Officer fl-MFSA qabel ma rriżenja mill-kariga.

Fis-6.30 pm, il-President tal-Kumitat irringrazzja lill-Prof.

John Mamo u talbu sabiex jirtira mill-kamra sakemm il-kumitat jiddiskuti n-nomina tiegħu.

Fis-6.32 pm meta l-President tal-Kumitat qiegħed il-mistoqsija fuq in-nomina tal-Prof.

John Mamo bħala Chairman tal-Awtorità għas-Servizzi Finanzjarji ta' Malta, intalbet votazzjoni.

Il-Kumitat qabel li din il-votazzjoni tittieħed immedjatament.

Il-Kumitat ivvota hekk:

VOTAZZJONI NRU 4 ĦIN: 6.32 pm

L-Onor.

Joe Mizzi

Il-ħatra proposta għaddiet.

Fis-6.35 pm, il-President tal-Kumitat stieden lill-Prof.

John Mamo jidħol fil-kamra fejn informah li n-nomina biex il-kariga tiegħu bħala Chairman tal-Awtorità għas-Servizzi Finanzjarji ta' Malta tiġi mġedda, għaddiet mill-Kumitat, u skont kif provdut fis-subartikolu 38(5) fit-Tielet Taqsima tal-Ħames Skeda tal-Att dwar l-Amministrazzjoni Pubblika, il-parir tal-Kumitat, flimkien mal-Minuti tal-laqgħa kellhom jintbagħtu lill-Ministru għall-Finanzi u x-Xogħol.

SMIGĦ FIR-RIGWARD TAN-NOMINA TA' DR GAVIN GULIA GĦALL-ĦATRA TA' CHAIRMAN TAL-AWTORITÀ MALTIJA TAT-TURIŻMU

Fis-6.37 pm il-Kumitat stieden lil Dr Gavin Gulia sabiex jidher quddiem il-Kumitat biex isirulu mistoqsijiet supplimentari skont l-artikolu 48B(4) tal-Att dwar l-Amministrazzjoni Pubblika, Kap. 497.

Il-President tal-Kumitat informa lil Dr Gavin Gulia li d-domandi u t-tweġibiet tiegħu ser jiġu ppubblikati ai termini tal-artikolu 38(2) tal-Att dwar l-Amministrazzjoni Pubblika.

Dr Gavin Gulia tkellem dwar il-ħidma tiegħu bħala Chairman tal-Awtorità Maltija tat-Turiżmu għal numru ta' snin; is-suċċessi u l-isfidi li l-Awtorità ffaċċjat matul l-aħħar snin; l-effett tal-pandemija fuq l-industrija tat-turiżmu; ir-relazzjoni li teżisti mal-istakeholders fl-industrija; l-importanza tal-konnettività u l-marketing strategy tal-MTA fiż-żmien tal-pandemija.

Fost il-mistoqsijiet li sarulu, kien hemm dawk li rreferew għar-riżenja tiegħu minn Membru Parlamentari ġimagħtejn qabel sabiex ikompli bil-ħidma tiegħu fl-MTA u r-rapport tal-Kummissarju għall-Istandards fil-Ħajja Pubblika dwar il-kuntratt li kien ingħata lill-eks ministru Konrad Mizzi.

Fis-7.14 pm, il-President tal-Kumitat irringrazzja lil Dr Gavin Gulia u talbu sabiex jirtira mill-kamra sakemm il-kumitat jiddiskuti n-nomina tiegħu.

Fis-7.36 pm, meta l-President tal-Kumitat qiegħed il-mistoqsija fuq in-nomina ta' Dr Gavin Gulia bħala Chairman tal-Awtorità Maltija tat-Turiżmu, intalbet votazzjoni.

Il-Kumitat ivvota hekk:

VOTAZZJONI NRU 5 ĦIN: 7.36 pm

L-Onor.

Emmanuel Mallia Robert Cutajar

Il-ħatra proposta għaddiet.

Fis-7.37 pm, il-President tal-Kumitat stieden lil Dr Gavin Gulia jidħol fil-kamra fejn informah li n-nomina tiegħu għall-ħatra ta' Chairman tal-Awtorità Maltija tat-Turiżmu kienet għaddiet mill-Kumitat, u skont kif provdut fis-subartikolu 38(5) fit-Tielet Taqsima tal-Ħames Skeda tal-Att dwar l-Amministrazzjoni Pubblika, il-parir tal-kumitat, flimkien mal-Minuti tal-laqgħa kellhom jintbagħtu lill-Ministru għat-Turiżmu u l-Protezzjoni tal-Konsumatur.

Fis-7.38 pm, id-diskussjoni kienet konkluża u l-Kumitat ġie aġġornat.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees hat